text:
Nayinzira Yohani Nepomusene, ni umusaza w’imyaka 62. Yayujuje tariki ya 10 z’ukwa 3 muri uyu mwaka. Azwi cyane muri poritiki y’u Rwanda, ariko cyane cyane guhera mu mwaka wa 1991, ubwo yashingaga ishyaka PDC - Parti Democrate Chretien - ritavugaga rumwe n’ubutegetsi bwariho.
Nyuma ya genocide kandi Nayinzira Yohani Nepomuscene yakomeje gukorana na guverinoma nshya, aba minisitiri, aza no kuba depite mu Nteko Ishinga Amategeko, ndetse aba n’umukuru w’inama y’igihugu y’ubumwe n’ubwiyunge.
Icyakora Nayinzira Yohani Nepomuscene yaje kuva ku mirimo y’ubudepite ashinjwa imyitwarire mibi, bituma anasezera mu ishyaka rye k’ubushake bwe. Ubu yagiye kwiturira mu cyaro, mu kagari ka Kinyaga, umurenge wa Rubungo, akarere ka Gasabo, mu ntara ya Kigali Ngari. Twamusanze iwe, tugirana ikiganiro gikurikira:
Uracyakora politiki?
Oh! Ndi umunyapolitiki. Kuko ndi umunyagihugu, kandi nkaba mfite akarusho kuko nanyuze mu nzira nyinshi zirimo amashyaka, ubuyobozi, n’ibindi. Hari ibintu byinshi nagiye mbona, nkaba rero ntapfa guceceka gusa, cyane ko mbona muri iki gihugu cyacu hakiri ikibazo cyo gutinyuka kuvuga ibintu uko biteye. Ushatse gutinyuka kuvuga agomba kujya hanze. Ntabwo ubundi ariko byakagombye kugenda. Icyo batinya n’iterabwoba rihari.
Muri iki gihe haravugwa ikibazo cy’itahuka ry’Abanyarwanda bagize umutwe wa FDLR, basaba gushyikirana na guverinoma y’u Rwanda ku mitahukire yabo. Ibyo basaba bifite ishingiro?
Bifite ishingiro kandi icyo kibazo kigomba kwigwa neza. Ntabwo FPR ishobora kuvuga ngo abantu ntibagafate imbunda baharanira uburenganzira bwabo, kandi nayo ariyo nzira yanyuze. FPR siyo ishobora gutanga amasomo kuko nayo yafashe imbunda muri 90 kandi dialogue yari gushoboka. Bashoboraga gusaba uburenganzira bwabo nk’abatutsi, badafashe imbunda ngo bamene amaraso. Kugira ngo wigishe abantu kugera ku butegetsi mu mahoro nawe wagombye kuba waranyuze iyo nzira. Ntabwo rero FPR yakwigisha bariya barwanyi ba FDLR bafite ibirwanisho ngo bazatahe bamanitse amaboko kandi nayo itarayamanitse. Abagize FDLR ni Abanyarwanda kimwe n’abandi, kandi u Rwanda ni urwa twese. Igihe rero hari ibibazo bishyamiranya abenegihugu, hagomba imishyikirano mu mahoro. Imishyikirano rero ni ngombwa ndetse ikwiye gukorwa vuba.
Guverinoma y’u Rwanda ivuga ko harimo abakoze genocide.
FDLR ariko isobanura neza ko abicanyi bayirimo ubutabera bufite uburenganzira bwo kubakurikirana. Ubu ni byo biri mu Burundi. Imitwe yarwanyaga Leta ubu iri mu butegetsi, ingabo zayo zavanzwe n’iza Leta. Ndakeka ko u Burundi bumaze kudusiga intambwe. Kutavuga rumwe biba bisaba ko abantu bagomba kuganira kugira ngo bagire ibyo bumvikanaho. Kandi ni yo byaba ishyaka rimwe ntabwo burya abaririmo baba bavuga rumwe. Ubu se abatangiye muri FPR hasigayemo bangahe ? Bagiye bagongana bapfa ubutegetsi, ubukungu n’ibindi.
Ubona hari ingaruka ihari guverinoma y’u Rwanda yanze gushyikirana, FDLR na yo ikanga gutaha?
Icya mbere ntabwo FDLR izataha imanitse amaboko. Biragaragara kandi kuko aho gutaha bohereje abagore n’abana. Jye mbona FPR niyanga ibiganiro, bazaza nk’uko nayo yaje. Ndakeka ko ari ukutareba kure no kudafata amasomo mu byo na bo banyuzemo.
Gacaca yo urayibona ute?
Jye ndabona iri mu bizatuma iki gihugu gisambuka. Impamvu ni uko usanga ibyaha by’itsembabwoko byaratandukanyijwe n’ibyo itsembatsemba n’ibindi byaha by’intambara. Ni ukutamenya ubutabera. Niba gacaca igamije ubwiyunge, abiciranye bagomba kujya mu gatebo kamwe, Abanyarwada bakabategeka. Uwamennye amaraso wese y’Umunyarwanda, uko yayamennye kose, agomba gushyirwa ku meza. Niba hari uwayamennye ahagarika ubwicanyi agomba kuza na we bikamenyekana niba ari légitime defense (kwirwanaho) cyangwa niba ari ikindi yakoraga. Ubundi muri socio-politique abarebwa na gacaca ntibagombye no kugera ku ijana. Ndashaka kuvuga iki? Mbere y’intambara hari ikintu kitwaga escadron de la mort [ndlr:agatsiko kari gashinzwe kwica abantu ndlr]. Bari 33; niba rero bashaka kumenya abateguye ubwicanyi nibarebe abo bantu. Ntabwo ari abantu ibihumbi magana arindwi. Ikindi, defense civile yategetswe n’ubuyobozi n’abanyamadini. Ariko ubu abaturage ni bo bari guhonyorwa.
Wemera ko itsembabwoko ryateguwe?
Kuvuga ko itsembabwoko ryateguwe ni argument. Kuko uwashatse ubutegetsi ku ngufu yari azi neza ko abantu bazashiriramo. Ikindi kuvuga ko ihanurwa ry’indege ya Habyarimana nta ruhare ryagize mu bwicanyi bwo mu Rwanda ni ukwibeshya. Habyarimana ntitugomba kumureba nka Habyarimana, ahubwo tugomba kumureba nk’uwari perezida w’igihugu, wasinyanye amasezerano na FPR. Ni na cyo kibazo. Uwamwishe n’ubwo tutaramenya uwo ari we, afite uruhare mu ikindagurwa ry’Abanyarwanda. Amasezerano y’Arusha yahagarikaga intambara n’ubwicanyi. Uwabikoze rero, ni we washenye ayo masezerano, byose abisubiza irudubi. Amasezerano amaze gusinywa, aho kugira ngo inzego zateganywaga zijyeho, ari MRND yatangiye gucukura imyobo, na FPR itangira gucukura iyayo.
Ntabwo urajya gutanga ubuhamya muri gacaca rero?
Nibantumira nzajyayo, ariko nabwo nta cyo nzabamarira kuko nta cyo nabonye. Kandi umunyapolitiki yagombye kugaragarira mu rwego rw’igihugu. Hagombye rero kubaho gacaca y’abaturage n’iyo abanyapolitiki. Kuko kenshi ntitwabaga muri za quartiers. Twirirwaga twiruka mu manama atandukanye ndetse tukanahura na FPR. Ibintu rero mfite biri ku rwego rw’igihugu, si urwo mu kagari kuko nta n’umuyobozi waho nigeze mvugana na we. Kandi jye aho nari ntuye hahise hafatwa vuba.
Bamwe mu bayobozi b’Abahutu bakoranye n’ubutegetsi bwa kera ubu barashinjwa n’inkiko gacaca. Urabavugaho iki?
Kiriya ni ikintu gikomeye. Bigaragaza uburyo bitumvikana ukuntu wakemera gukorana n’abantu nka bariya, ubizi ko bafite ibyasha, ngo nurangiza wange gushyikirana n’abandi wita abicanyi. Niba wemeye gukorana n’abo bose bari gushinjwa, nta mpamvu abo hanze utashyikirana na bo. Ni aho rero FDLR igaragariza ingufu zayo. Muri abo bashinjwa hari abandwanyije kera kuko bakoreshwaga none baragaragaye. Ni abantu batagira aho bahagarara, bahora bajarajara. Cyakora jye naraboroheye nirinda no kuvangira ishyaka kugira ngo ritazamo amacakubiri.
Urashaka kuvuga Mukezamfura Alfred?
Yego. Yandwanyije kera kuva nkiri minisitiri ushinzwe ibidukikije. Ariko yarakoreshwaga kuko bagenzi be bafatanyaga baje kwivumbura, babivamo. Naho rero ku giti cye ibikorwa bye bibi si ibya vuba kuko n’igihe yari akiri bourgmestre wa Mukingi atitwaye neza. Ibyo byari bizwi na FPR, yari ibizi imukoresha ibizi.
Akazaza k’u Rwanda ukabona ute?
Abari k’ubutegetsi ni bo bafite urufunguzo rw’akazaza k’igihugu. Igihe rero batazemera kuganira n’abatavuga rumwe na bo kandi vuba, bazagwa mu mutego wa MRND, wabyaye intambara ya 90. Bizaba kandi nk’ingoma ya cyami yanze kwumva ikibazo cy’Abahutu, habaho ubwicanyi bwa 59.
Noneho ibyo Pasiteri Bizimungu yavuze muri Jeune Afrique l’Intelligent ko Abahutu bazongera bagafata intwaro murabihuje?
Yabaye nka ya nyoni y’inkotsa. Ibyo yavuze bifite ishingiro kuko yagendeye ku bushakashatsi bwakozwe n’abahanga. Ndibuka ko muri 96 turi mu nama ya guverinoma Pasiteri yadushyikirije inyandiko y’umwe mu bahanga mu iyigamoko. Iyo nyandiko ikaba yaragaragazaga ko ikibazo cy’Abahutu n’Abatutsi nikitigwa neza na nyuma ya genocide bazongera bicane barwanira ubutegetsi no gusuzugurana. Benshi mu bategetsi iyo nyandiko barayizi. Na perezida uriho ubwe arayizi kuko icyo gihe yari muri iyo nama. Ibyo yavuze rero ni iby’abahanga banditse. Ese koko sosiyete y’abantu 700 000 [abayobozi bashinjwa gacaca] nubigizayo iyo sosiyete izasigara imeze ite? Perezida Museveni yigeze kuvuga ati ‘’ntabwo wahangana n’abantu ibihumbi 50 ngo wihe kutabumva, kubera ko bakoze iki n’iki. Buri wese muri abo wigijeyo umubariye abo mu muryango we 50 ba hafi, waba uhanganye na miliyoni 2 n’igice. Ati abo bantu wahangana na bo ute ?’’ Ikibazo rero dufite ni politiki, kigomba kubona igisubizo cya politiki. No mu gihe cy’Abadage hahanwe abantu bo hejuru.
Kuri wowe rero ubwiyunge bw’Abanyarwanda buracyari kure.
Mu byukuri ubwiyunge bw’Abanyarwanda muri iki gihe ni ubwa nyirarureshwa. Abagombye kwiyunga si bo biyunga, ahubwo hiyunga abavuga rumwe. Ubundi abagombaga kwiyunga bagaragazwaga n’amasezerano ya Arusha. Ayo masezerano yavugaga ko abari k’ubutegetsi n’ababushaka ari bo bagombaga kwiyunga. N’inama y’ubwiyunge yari iteganyijwe ni abo bantu yarebaga. Kandi izo mpande ebyiri ziracyariho n’ubwo habaye itsembabwoko n’itsembatsemba. Ku mpande zombi haracyari abantu batakoze itsembabwoko n’itsembatsemba. Kuko k’uruhande rw’abari bashyigikiye Leta icyo gihe si ko bose ari abajenosideri. Harimo abazima batagiye mu bwicanyi, ariko bitavuga ko bavugaga rumwe na FPR n’abari muri opposition. Ikindi kandi ni uko k’uruhande rwa MRND na FPR hari ba extremists, ari na bo badukururiye ishyano. Abo ni bo barwanye, bashora n’Abanyarwanda bose mu bwicanyi. Hanyuma hari n’abantu twagiye dufatanya na FPR ariko tuza gusanga politiki yayo tutayemera, twigizwayo. Ubwo na twe rero tugomba kwiyunga na FPR kugira ngo dushobore kumvikana ku nzira igihugu kiganamo. Ikibazo rero ni uko FPR, aho kugira ngo ikorane n’abantu bazima, yihitiramo gukorana n’abafatanyije na buriya butegetsi bwatsinzwe, kuko izi icyo igomba kubakoresha nk’ingaruzwamuheto. Cyakora nsanga ukuri kuzagaragaza strategies mbi za FPR.
Gahunda y’ubwiyunge ariko, n’ubwo utayemera, na we uri mu bayiyoboye.
Icya mbere uko nagiyeho ntabwo nasabye kuba perezida wa komisiyo y’ubumwe n’ubwiyunge. FPR ni yo yantoranyije. Ntabwo rero nagiye muri uwo mwanya ngo nkore uko mbyumva. Narakoreshwaga. Navuga ibintu bya politiki ngo ibyo ngibyo nta mwanya bifite. Harimo kandi n’ikibazo cy’ibikomere by’abantu ku mutima biturutse ku marorerwa bari bavuyemo, mbese abantu bagihanganye. Hari rero mu bihe bikomeye. Cyakora ntabwo byambujije gukora inyandiko nerekana ko hakwiye kubaho ibiganiro mu rwego rwa demokarasi na politiki, kandi Abanyarwanda bose bakinjizwamo.
Ubu se twavuga ko hari ikibazo cy’Abahutu n’Abatutsi?
Ikibazo kirahari. Ndetse nkabona bifitiye inyungu ubutegetsi buriho guteganya vuba ibiganiro kuri icyo kibazo mu rwego rwo hejuru. Icyo kibazo cyagaragaye kuva kera muri za 58 Rudahigwa atarapfa. Ni bwo Abahutu bagaragaje ko bakandamijwe, kuko bahezwaga mu butegetsi, Abatutsi begereye umwami bakavuga ko nta kibazo gihari. Rudahigwa na we atinyuka kuvuga ko nta kibazo gihari. Ntabwo rero yafashije ubwiyunge bw’Abanyarwanda. Impapuro zirahari zirabyerekana. Ibyabaye icyo gihe rero ni byo byagarutse na none muri 90, aho na none Abahutu bamaze kwigarurira ubutegetsi na bo baheza abatutsi. Icyo kibazo rero kikaba gikwiye kuganirwaho neza.
Ni kuki Perezida wa repubulika atakwituye kandi mwarapiganywe akagutsinda, ukabyemera kandi ukanamushimira intsinzi ye?
Ibyo biri mu bushake bwe. Ariko gusuzugura un partenaire si byiza kuko ahandi uwo mupiganwa si umwanzi. Biriya bimeze nk’ibya MRND. Na yo yagusangizaga ku butegetsi iyo wemeraga kuba igikoresho. Ibyo kuba igikoresho narabisabwe ariko ndabyanga. Uzarebe nyine abemera kuba ibikoresho ni ba bandi bahora bahuzagurika mu bitekerezo byabo.
Watumara amatsiko k’uburyo ubaho muri iki gihe nta kazi?
Ntunzwe n’igitunze nyabuturi [ndlr: umuturage nyakujya]. Umuturage udafite munsi y’urugo abaho ate? Uko abaho nanjye ni ko mbaho. Ubu nize uko umuturage utagira akazi abaho, nanjye mbaho gutyo. C’est miserable! Ariko narabyakiriye. Ubutwari nabuvanye he? Imana yari ifite byoseee! Itegeka byose. Yigize umuntu, yigira umukene. Uko yabayeho mu gikene nanjye niko mbaho. Nabyakiriye kandi mbyakira ntinuba, ntawe ntuka, ntawe ngira nte.


c: text/html

text:
Babitangaje ubwo Ikigo cy’igihugu cy’imisoro n’amahoro (RRA) kifatanyaga n’abikorera bo mu Ntara y’Uburasirazuba kwizihiza umunsi w’abasora, hanahembwa abikorera batanze imisoro neza mu mwaka wa 2016-2017.
Muri ibyo birori byabereye mu Karere ka Rwamagana ku wa gatatu tariki ya 27 Nzeli 2017, abikorera bagaragaje ko imashini za EBM zikunze kubapfana bakabura aho bazikoresha muri iyo ntara bakarinda gutega, bakajya kuzikoresha mu Mujyi wa Kigali.
Kamanzi Innocent, umucuruzi wo mu Karere ka Kirehe avuga ko imashini za IBM zikunze kugira ikibazo cya interineti bigatuma abacuruzi batabona uko batanga inyemezabwishyu.
Akomeza avuga ko ibyo ngo bidindiza ubucuruzi bwabo bikanabagusha mu makosa yo kudatanga inyemezabwishyu.
Uwikorera witwa Amora Saleh yemeza ko bamaze gusobanukirwa akamaro ko gusora. Basaba ko RRA cyabegereza abatekinisiye bakora imashini za EBM.
Komiseri mukuru wa RRA, Richard Tusabe yavuze ko EBM ubusanzwe zidakorwa n’abakozi b’icyo kigo.
Akomeza avuga ko ariko bagiye gukorana n’urugaga rw’abikorera mu Rwanda (PSF) kugira ngo hashakwe uburyo abacuruzi bakwegerezwa abakora izo mashini batagombye kujya kuzikoresha i Kigali.
Agira ati “Iki kibazo tuzagikemura vuba. Tuzavugana n’abikorera turebe uburyo hashyirwaho abakozi bahoraho hafi y’abo bacuruzi bakazajya babafasha.”
Abasora bo Ntara y’Uburasirazuba bashimiwe uburyo basigaye bibwiriza gutanga umusoro n’ubwo hakiri bake batawutanga uko bikwiye.
Intara y’Uburasirazuba yinjije imisiro ingana na miliyari 22RWf ku ntego ya miliyari 16.5RWf iyo ntara yari yihaye.

robotstxt: allowed

filter: keep


text:
Iki gitaramo kizabera muri hoteli ya Park Inn mu Kiyovu ku itariki 27 Gicurasi 2018, cyatumiwemo abaramyi bamaze gushinga imizi mu Rwanda barimo Patient Bizimana, Uwitonze Clementine “Tonzi” n’Itsinda ricuranga umuziki uri mu njyana ya rock rya Beauty for Ashes.
Brian Blessed afite indirimbo zo kuramya no guhimbaza Imana zizwi mu bemeramana zirimo ‘‘Dutarame’’ yakoranye na Alpha Rwirangira na Jules Sentore. Yaririmbye ‘‘Ku munara’’, ‘‘Azaza’’, ‘‘Jesus is the way’’ n’izindi.
Yabwiye IGIHE ko ubutumwa bw’ibanze bukubiye mu ndirimbo zigize iyi album ye buturuka mu gitabo cya 2 Abakorinto 10, ahavuga ngo “Yaturokoye urupfu rukomeye rutyo na none iracyaturokora, kandi twiringira yuko izakomeza kuturokora.”
Brian avuga ko yahisemo gushyira imurikwa ry’iyi album mu minsi ijana yo kwibuka Jenoside yakorewe Abatutsi kuko ikubiyemo ubutumwa bw’ibyiringiro bwakomora Abanyarwanda muri ibi bihe bibuka abo bakundaga.
Yagize ati “Ubutumwa buyikubiyemo ni ugutanga ibyiringiro kandi buri wese akiringira Imana ye ishobora byose kandi ibasha gukora imirimo myinshi kandi inshuro nyinshi.” Ubutumwa abugarukaho cyane by’umwihariko mu ndirimbo iriho yitwa “You will do it again.”
Yakomeje agira ati “Nk’Abanyarwanda tuzi ko Imana idukuye kure, muri Jenoside yakorewe Abatutsi mu 1994. Icyo gihe igihugu cyacu n’Abanyarwanda twasaga nkaho tuvuye ku ikarita y’Isi, ariko Imana yabashije kudukura hariya ikatugeza uyu munsi aho turi mu Rwanda rusa neza, abantu bagenda amahoro, abandi baragarutse, bafite ubumwe, dufite ubuzima, tubasha kuvuga Imana, Iyabashije kutuvana aho ikatugeza aha, ibasha no kutugeza ahandi kure.”
“Imana yarokoye Abanyarwanda ikabakiza abanzi b’icyo gihe, uyu munsi umuntu akaba ariho, iyo Mana ibasha gukora n’ibindi bikomeye kenshi na kenshi. Ni ibyiringiro nongera guha Abanyarwanda, biracyahari ko ibasha gukora n’ibindi byinshi. Icyatumye umuntu asigara, icyatumye uyu munsi u Rwanda rukiriho ni ukugira ngo hagire n’abandi bagira ibyiringiro bitewe n’uko wowe uriho.”
Yavuze ko kugeza ubu imyiteguro yose y’igitaramo azakora mu kumurika iyo album yamaze kuyirangiza ari ko anakora imyitozo yo gusubiramo indirimbo zose, igitegerejwe akaba ari umunsi nyirizina kugira ngo afatanye n’Abanyarwanda kuramya Imana mu butumwa bw’ibyiringiro.
Kwinjira muri iki gitaramo byashyizwe ku 5,000 Frw mu myanya isanzwe na 10,000 Frw mu myanya y’icyubahiro ndetse na 150,000 Frw ku bazicara ku meza amwe ari benshi.
Incamake kuri Brian Blessed ugiye kumurika album
Brian yavukiye mu gace ka Masaka rwagati muri Uganda, mu 1982. Yatangiye kuririmba kuva mu bwana afite imyaka itandatu ahereye mu rusengero aho yavumburiye impano ye nyuma akinjira mu matsinda yo kuramya no guhimbaza mu mashuri yisumbuye ndetse aza kuba umwanditsi w’indirimbo.
Mu 2004, yahuje imbaraga n’uwitwa Nshimiyumuremyi Eric uzwi nka Enric Sifa bakora itsinda ryo kuramya ryitwa ‘‘Hindurwa’’ baguye mu 2006 bakinjizamo abandi baririmbyi bashya bagakora indirimbo zirimo iyitwa ‘‘Va hanze’’ na ‘‘Sijye Mwami.’’
Muri uwo mwaka kandi bateguye ibikorwa bitandukanye byo kumurika album bakoreye muri Portland, Oregon; Leta ya Washington; Houston, Texas; mu ntego yo gufasha abana amagana muri Africa New Life Ministries (ANLM) gusubira ku ishuri.
Brian Blessed yabaye umuramyi muri New Life Bible Church mu 2009 kugeza mu 2015. Hagati ya 2010 na 2015, yateguye ibikorwa bitandukanye by’ubufasha byibanze ku guhashya ibiyobyabwenge mu bakiri bato n’ubukangurambaga bubakura ku muhanda.
Ni ibikorwa avuga ko akorana umutima wo kwizera ko Imana itamwiteze nk’umuramyi gusa ahubwo akwiye no gukora ibyungukira umuryango mugari.


text:
«Kwandika igitabo ku rugendo rw’ubuzima bwanjye kuva mvutse no ku nzira y’umusaraba nanyuzemo muri Jenoside yakorewe Abatutsi, ndetse n’imibereho yanjye nyuma, ni kimwe mu byafashije kuruhuka kuko numvaga hari uwo mbwira akababaro kanjye […] Niyo mpamvu nanditse igitabo cyanjye cyitwa Surviving the Stone. Kuko iyo ntamusubiza iryo buye yari anteye ntacyarigutuma mpunga.»
Ibi ni ibitangazwa na Murekatete Angelique, umunyarwandakazi utuye muri Leta Zunze ubumwe za Amerika, muri Leta ya Virginia. Afite imyaka 44, arubatse afite abana bane barimo babiri bo yabyaye n’abagizwe abe k’ubw’amategeko.
Murekatete yavutse ari umwana wa gatatu mu bana batandatu ariko hariho bane, abakobwa batatu n’umuhungu umwe. Avuga ko kwandika igitabo byaruhuye umutima we kuko hari byinshi byihishe ku mutima we ariko byagera muri Mata akumva ameze nk’undi muntu utari we.
Akomeza avuga ko ibimubaho abizi ko atari we wenyine bibaho, kuko hari abandi basangiye icyo kibazo ariko umwihariko we, ariko uko amateka ye atari ayo mu gihe cya Jenoside yakorewe Abatutsi muri Mata 1994 gusa.
Agira ati “Igitabo cyanjye ni njye wagishakiye umutwe. I Gikondo hari agace k’interahamwe zikomeye, ndetse n’abategetsi bari bakomeye barahakundaga, kuko Habyarimana yari ahafite hoteli ku i Rebero.
Twari turi hagati yabo ku buryo haberagayo byinshi. Nigaga kuri APAPE nabacagamo buri munsi nka kane ku munsi. Banyirukankana buri munsi, bantera amabuye uko nzamuka njya ku ishuri n’uko manuka ntashye.
Rimwe mpura n’interahamwe nyinshi z’abasore. Umwe muri bo arampamagara, dore ko nitwaga Rucumu, kubera uburebure bwanjye, ndakomeza ndamwihorera; ngeze imbere yankubise ibuye mu mugongo. Ryarambabaje cyane, ku buryo n’ubu mfite inkovu yaryo mu mugongo!
Icyo nakoze nafashe rya buye yankubise ndarimusubiza, rimufata ku mutwe w’inyuma amaraso aza ari menshi. Sinzi aho interahamwe z’abasore zavuye baranyirukankana ndabasiga kuva i Gikondo kugeza i Nyamirambo. Ntarahagarara basubira inyuma bajya gutera mu rugo kugeza ubwo mama abaha amafaranga yo kujya kumuvuza.
Nageze i Nyamirambo mpura n’umuntu wari ufite umutima mwiza anjyana i Burundi nkira gutyo. Niyo mpamvu nanditse igitabo cyanjye cyitwa Surviving the Stone. Kuko iyo ntamusubiza iryo buye yari anteye ntacyarigutuma mpunga. Nkibaza ko iryo buye ryatumye nkiriho uyu munsi.
Nkahunga ntasezeye mama, nkanagera i Burundi musaza wanjye muto na we wari warahungiyeyo agataha kuko twese twaridusize mama, ariko ageze mu Rwanda bamwica nabi. Nkibaza ko yapfuye mu kigwi cyanjye. Ibyo byose bigatuma ngomba kwandika igitabo. Bikanduhura umutima wanjye.
Akomeza agira ati «Inkuru yanjye irimo ibintu byose nakuriyemo, irimo cyane uko banyibishije bakanjyana Tanzaniya. Kwandika iki gitabo ahanini ni ukugira ngo abana banjye bamenye ibyambayeho, bamenye ibyabaye ku bantu banjye bose ntazibagirwa barenganyijwe, kuko kubisobanura ntabwo byoroshye ni yo mpamvu nasohoye amateka yanjye.
Igitabo cyanjye uzagisoma wese azumva ibyo naciyemo byose, niba na we afite agahinda ku mutima azagerageze yandike, kuko biraruhura cyane. Ikindi uzasoma iki gitabo azasobanukirwa uko u Rwanda rwakera rwari rumeze n’urw’ubu, cyane cyane uko abantu bafatwaga kiriya gihe n’uko bafatwa uyu munsi.
Nahunze ndi mu wa gatatu w’amashuri yisumbuye kuri APAPE i Gikondo. Jenoside irangiye ndataha mpita ndongorwa n’umugabo w’umunyamerika, twimukira mu bihugu bitandukanye. Muri ibyo bihugu nakomeje kwiga mfata indi myaka ndangiza amashuri yisumbuye.
Nakomeje ‘business administration’ usibye ko ntagize amahirwe yo kuyirangiza kubera kwimuka cyane! Nimukiye muri Amerika mpita niga ibyitwa cosmetology. Nkaba mfite impamyabushobozi yo ku rwego mpuzamahanga yo kuba ndi Esthetician and massage therapist.
Nkimara kurongorwa nkabyara, nibwo natekereje kwandika igitabo kuko nari nkifite akababaro katumaga nirirwa ndira, nkarara ndira, ku buryo havuyemo kuzajya ndara ndota ibyo naciyemo byose.
Byarakomeje bigeraho ntangira kuzajya nandika buri munsi ngeza ku mapaji nka Magana abiri na mirongo itanu, kandi nkumva ndishimye; ntangira no kugabanya amarira ya buri munsi kubera agahinda.
Murekatete yakomeje atubwira ko nyuma yatangiye kwibaza gusohora amateka ye kuko yari amukomereye ku mutima cyane. Yasabye umugabo we umwanditsi w’ibitabo wamufasha hanyuma amuha murumuna we, batangira gukorana.
Bazanye mu Rwanda bahamara igihe kitari gito amusobanurira buri kintu cyose, dore ko ari bwo bwa mbere yari ageze muri Afurika. Nyuma basubiye muri Amerika bakomezanya urugendo kugeza kugeza igitabo kirangiye.
Murekatete avuga ko uwo muramu we yabonye igitabo kirangiye aramuhinduka, ashaka kukigira icye amubwira ko nta ruhare na rumwe bagifiteho ko we n’umugabo nibatitonda azabarega.
Agira ati “Icyo twakoze, twahise tugifunga dore ko yari amaze kubonanamo amadolari menshi, yaratwihoreye adashaka kudusubiza imeli zacu no kuvugana natwe. Tumaze kugifunga, twagiye mu banyamategeko njye n’umugabo wanjye, turatsinda, nkomeza amateka yanjye, mpindura umutwe w’igitabo n’amafoto y’igifuniko ariko inkuru ikomeza kuba imwe, kuko ntacyari kuyihindura ari iyanjye kanda nzanapfana na yo.”
Murekatete Angelique avuga ko azakomeza kwandika ibitabo, ariko cyane cyane agafasha n’abavandimwe be gusohora amateka ahishe mu mitima yabo kuko buri wese afite aye yihariye. Ibyo bizabafasha kuruhuka nk’uko na we byamuruhuye. Anavuga ko uzasoma igitabo cye, cyane cyane urubyiruko, bazakura nta bitekerezo byo gukorera abandi nabi bafite.
Ashimira uwo bashakanye wamufashije mu bihe bikomeye, ashimira abavandimwe be Solange, Olivier na Francine bamuteye ingufu zo gukomeza umushinga we. Avuga ko abantu bose bafite intimba ku mutima bizabafasha kugira ngo bumve ko atari bo bonyine, kandi azafasha n’abandi bumva bashaka kwandika ku mateka akomeye y’ubuzima bwabo azabafasha na bo bakaruhuka bagakomeza ubuzima nk’uko ubwe bwakomeje.
Rwanyange Rene Anthere


text:
Mwalimu MUREME Kubwimana, Statisticien-historien-économiste et politologue rwandais, Promoteur scientifique et coordonnateur général du Mouvement Centriste Révolutionnaire rwandais [= M.C.R. (= Abasangirangendo : les Centristes Gitéristes-Kayibandistes)]
Pour commander ses livres : prière de bien vouloir utiliser le formulaire du site web : http://sciencespolitiquesrwandaises.fr/category/edition-sciporwa/
- Intangiliro
Ku wa kabili taliki ya 12 Nzeli 2017, Umwami w’Igisuti Rwabujindili I Kagame Paul yayoboye inama y’Inkomamashyi ze yita ngo ni abaministres. Muli iyo nama, ngo : « Umwami w’Igisuti yatanze imhanûro zireba abagize Guvernoma bose, baba abasanzwe muli Guvernoma n’abayinjiyemo bwa mbere ; zizabasha kwihutisha amavugururwa mu Iterambere Abanyarwanda bakeneye ; ikaba ali yo ntego igomba kubaranga bose ». Ni bene ayo mateshwa Intore z’Umwami w’Igisuti zihora zuliliraho ngo : « Inama twabagira ni ukuza mu Rwanda mukareba Iterambere tugezeho kubera ubuyobozi bwiza ! ». Ibi ni ibinyoma. Nta terambere Igisuti kigeze kigeraho, nta n’ilyo gitege kuzagezaho U-Rwanda.
Intego y’iyi nyandiko ni ukubomora iyo propagande y’Iterambere y’Abahima b’Abanyagisuti no kujugunya kure icyo gikangisho cyabo. Balitiranya ku bwende ibintu n’ibindi. Balibwira ko Politike ali Ugushukana, Ilimanganya n’Ubutekamutwe. Kandi, si byo. Habe na busa. Ibinyoma by’Abahima b’Abanyagisuti bimaze kurambirana. Kwilirwa bakangisha ngo Iterambere bamaze kugeraho ngo kubêra ubuyobozi bwiza bigomba kwamaganwa. Nta Terambere bigeze bageraho, kandi n’ubuyobozi bwabo ni Totalitarisme postcolonial y’amacuho, nta buyobozi bulimo. Si kuliya batwara kandi balibagiza Sosiyete ! Ashwi daaa !
Bulya rero, gutwara no kulibagiza Sosiyete ni nko gutwara imodoka. Haba embrayage n’accélérateur, hakaba n’ama-vitesses. Embrayage n’accélérateur ni investissements na croissance économique [= Iyongera-bukungu n’Irema-mishinga]. Kugirango ibintu birusheho kumvikana, iyi nyandiko ntacyo ili buvuge kw’Iyongera-bukungu no kw’Irema-mishinga. Ahubwo ilivugira gusa ibya za vitesses za Sosiyete kandi nabwo mu magambo make cyane ashoboka.
Ni gutyo rero hagiye kujamburwa no gusobanurwa ingingo nkuru-nkuru zerekeranye n’ama-vitesses ya Sosiyete. Ni ngombwa kubisobanulira abashaka kubimenya no kwiyumvisha uko ibyo bintu bigenda. Muli rusange, Sosiyete igira ama-vitesses atanu. Buli vitesse igira amasomo yayo yihaliye. Yewe, ashobora no kuba yaba umutumba w’igitabo. Aliko amagambo alyoha ahinnye. Kuvuga ngo amagambo alyoha asubiwemo ni ukubeshya Rubanda. Ubwo rero, si ugupfa gushyiramo vitesse uko umuntu yiboneye kose. Oyaaa ! Ikindi, mu rugendo, habaho amategeko yihaliye yo gucangacanga ama-vitesses n’amategeko y’umuhanda [= Code sociétal]. Aliko na none ayo yo tuyihorere, muli iyi nyandiko.
Muli make rero, ama-vitesses atanu ya Sosiyete ni aya akulikira :
- Guhaguruka [= Démarrage]
- Amajyambere [= Les Progrès (= au pluriel)]
- Igubwa-neza rusange [= Le Bien-être général]
- Itunga n’Itunganirwa [= Le Développement]
- Iterambere [= Le Progrès (= au singulier)]
- Vitesse ya 1: Guhaguruka kwa Sosiyete [= Démarrage]
a. Guhaguruka kwa Sosiyete
Ni ukuva mu bihe byo kuremba, igatangira ikijajara buhoro buhoro, ubudasubira inyuma. Ibyo bihe biba byaratewe ahanini n’icuruzwa ly’abenegihugu bacyo, n’ubukoloniza, n’induru n’intambara (= guerre civile), n’akajagali gakabije, -aka gatuma bavuga ngo Sosiyete yaraboze (= chaos et désordre social)-, na Totalitarisme postcolonial [= aha niho U-Rwanda rukili].
b. Dore ibintu byerekana ko Sosiyete imaze guhaguruka koko :
Ubwigenge bwa politique, Institutions zikomeye ziberereye Sosiyete, Bureaucratie, Code sociétal, Constitution ikomeye cyane ifite ingingo z’urutare rudakinishwa, Démocratie, Amatora akozwe mu mucyo, Gouvernement iyobowe n’amashyaka yishyize hamwe yagize ubwiganze bw’amajwi, Ihagarara ly’induru n’intambara, Ihagarara lya Totalitarisme postcolonial, Kwikubura muli Politike kw’abasilikare, Ubutwali bwo kwemera kubaho gikene, Ubugabo bwo gutungwa na duke twawe, utagombye gusabiliza abahisi n’abagenzi buli munsi, –uretse ko kwitwerereza bibaho kuko nta mugabo utitwerereza iyo afite urubanza-, n’ibindi, n’ibindi.
c. Mu Rwanda byifashe bite ?
Nyuma ya Gihake na Gikoloniza mbiligi, nyuma ya Revolution ya Rubanda rugufi, U-Rwanda rwali rwahagurutse. Aliko ku wa 05/07/1973, habaye kudeta (= itemayeze) yapanzwe n’Ububiligi batajya bashaka ko Umunyarwanda akanguka agakanura. Abasilikare bafata ubutegetse ku ngufu. Nanubu ntibarabusubiza abasivile.
Umukuru w’igihugu ni Nyagasani Nyamugira-ubutangwa. Afite mu ntoki ze ubutegetsi ndengakamere [= trop de pouvoirs absolus interminables]. We wenyine alica, agakiza. Ashyiraho, agakuraho uwo ashatse, uko ashatse. Garde présidentielle ye ni Leta mu yindi kandi iba mu Nzu ye. Gutandukanya Inzu ye n’Igihugu biragoye cyane. Gutandukanya Ishyaka lye n’Igihugu biragoye cyane. Niba utabyemera hunga vuba, naho ubundi urafunzwe cyangwa ulishwe. Ibi bintu si amahoro. Ibi bintu, nta kigenda !
Ngibyo ibintu byatumye, muli 1990, 1991, 1992, 1993, 1994, ibintu bicika mu Rwanda. Nanubu, U-Rwanda rukaba rutarasubira mu gitereko cyarwo. Uvuga ko muli 1994 ahubwo ali ho U-Rwanda rwahagurutse, ni umushinyaguzi. Alirebera inyungu ze wenyine gusa, ntabwo areba inyungu rusange z’Abanyarwanda. Yibabalijwe n’inyungu ze bwite, ukuli ntacyo kumubwiye. Ubwo rero ntazatinda kubona ko yibeshye ! Ni ukuli, Sosiyete nyarwanda ntirahaguruka. Iracyali muli Totalitarisme postcolonial. Ejo hashize, wabibwiraga Umukiga w’Umunyakazu akenda kugucamo kabili. None barumiwe ! Akazu kacitsemo kabili. Bamwe bihoma kuli Rwabujindili I Kagame Paul ! Abandi bihoma kuli Kayumba Nyamwasa !
N’uyu munsi rero, ubibwira Umuhima w’Umunyagisuti, akenda kugusya. Nyamaraaa…., nabooo… bizabakomeranaaa !!!
- Vitesse ya 2 : Amajyambere [= Les progrès (au pluriel)]
Amajyambere ni « Les progrès ». Naho Iterambere ni « Le progrès ». Ni ibintu bibili bitandukanye cyane, nyamara abantu bajya babyitiranya. Amajyambere arasanzwe, aliko Iterambere lirahambaye.
Iterambere ni urwunguko Isi ihora yunguka n’ikwirakwira lyarwo bitangwa n’imilimo ihambaye y’abashakashatsi gaheraheza.
Amajyambere ni inyongera y’ibikorwa n’imibereho myiza iterwa nibyo buli ngoma isigira abaturage cyangwa buli buyobozi bw’intara, bw’akarere, bw’ishuli, n’ibindi, n’ibindi, busigira abo bwayoboye igihe bucyuye igihe.
Kubarura amajyambere ni ukubarura itandukanyilizo hagati y’ukuntu ubuyobozi busize ibintu bimeze n’ukuntu bwasanze bimeze. Ni ugukora bilan.
a. Bimeze bite ibyerekeye Amajyambere mu Rwanda ?
- Ingoma z’Abami b’Abatutsi zasigiye U-Rwanda Amajyambere, kuko uko zasize U-Rwanda rumeze biruta kure cyane uko zarusanze rumeze i Gasabo, ku akarenge gato cyane.
- Ingoma ya Grégoire Kayibanda Se-Bwigenge yasigiye U-Rwanda Amajyambere, kuko uko yasize U-Rwanda rumeze ku wa 05/07/1973 biruta kure cyane uko yarusanze rumeze ku wa 25/09/1961.
- Ingoma ya Juvénal Habyalimana Rutemayeze nta Majyambere yasigiye U-Rwanda, ahubwo yasize imiborogo, imivu y’amaraso, akâga n’akangaratete.
b. Ni kuki rero ingoma ya Juvénal Habyalimana Rutemayeze yahombye ?
Iyo ngoma yiyise « Ubwato ». Ubwo « Bwato » bupakiye miliyoni z’abantu, amashyo y’inka, imikumbi y’ihene n’intama, ibijumba by’i Gitarama, ikigage cy’i Byumba, avocats z’i Butare, Marakudja y’i Cyangugu, amakara yo mu Bugesera, ibyayi bya Kitabi, Mulindi, Gisovu, Shagasha, Cyohoha-Rukeli, Pfunda, Nshili-Kivu, n’ibindi, n’ibindi. Abamilita balilirwa muli animation ngo barakize, baravamvagaye, bafite Amajyambere n’Iterambere by’akataraboneka ku Isi. Birangiye, bwa « Bwato » burarohamye mu nyanja y’amaraso. Ubwo se iyo ngoma iba yarungutse cyangwa yarahombye ? Igisubizo : « Yarahombye : le résultat global du régime « Akazu » est très négatif ». Nta Bumwe, nta Mahoro, nta Majyambere Akazu kagejeje ku Banyarwanda.
c. Ni kuki noneho bitemewe kuvuga Amajyambere y’ingoma « Igisuti » ?
Ntawukora Bilan y’ingoma itaravaho : « On ne fait pas le bilan d’un exercice qui n’est pas encore fini et terminé ».
Kuvuga ngo ingoma y’Umwami w’Igisuti Rwabujindili I Kagame Paul yazanye Amajyambere ni ugushukana no guteka umutwe. Yungutse gute, yungutse iki, kandi Bilan itarakorwa ? Mbega ubuswa bw’intore ! Biliya biswa byize he ? Byarangiza ngo bilimo birakora vision 2050 ! Bibye imyaka ilindwi. Nibabanze bagugurane n’iyo. Vision 2050 ntibareba. Nibavuge programmes 2017-2024. Ni ibyo gusa bashobora gupanga. Byonyine !
- Vitesse ya 3 : Igubwa-neza rusange [= Bien-être général]
Igubwa-neza rusange ni ubususuruke n’akanyamuneza bisakâra mu Benegihugu iyo Amajyambere ageze mu ntera ishamaje, bitewe n’ubwinshi buhagije bw’imitungo bwite y’abantu ku giti cyabo (= biens privés) n’imitungo ya Leta (= Biens publics).
Iyi vitesse yo rwose, U-Rwanda ntirurabasha kuyishyiramo. Haracyali imarana, isahuranwa, kwikubira n’urugomo. Rwabaye rugihaguruka, abasilikare b’Abakiga baba bakoze kudeta [= Itemeyeze] ku wa 05/07/1973, ngo bo bonyine gusa bikubire ubwo bulyohe. Bataye ku munigo Président Grégoire Kayibanda Se-Bwigenge ; balimbagura Abanyenduga ; imirambo yabo bajya kuyijugunya mu bisimu ku Gisenyi uboshye umena ibishingwe. Ubu se, Ubutabera buli he ? Igubwa-neza rusange lili he ? Yeee ! Abakiga b’Abanyakazu balilyoheje karahava, bibagwa neza, aliko byarabasamye.
Niba rero byemewe ko abasilikare b’Abakiga bafata ubutegetsi ku ngufu, bakalya U-Rwanda bonyine ntawe basangira, bakilyoshya, ni kuki se noneho bitakwemererwa abasilikare b’Abahima ? Nabo rero barabufashe ku ngufu muli 1994, kandi baramaze. Ahubwo baratinze ! Juvénal Habyalimana Rutemayeze se ni igiki ? Ikibazo rero si icyo ! Ikibazo, ni ingoma yabo y’Igisuti. Ni ubwami bwabo bw’Igisuti. Baralya U-Rwanda bonyine ntawe basangira, balilyoheje, ntibitaye ku Basangwabutaka [= Abahutu, Abatwa n’Abatutsi]. Erega, bulya, bo ni ubwoko bwa kane bw’Abanyarwanda. Bwitwa Abahima b’Abanyagisuti.
Ibyo byose rero, nta Gubwa-neza rusange lilimo.
- Vitesse ya 4 : Itunga n’Itunganirwa [= Le Développement]
U-Rwanda ni igihugu gitunze aliko kidatunganiwe.
Ni igihugu gitunze kuko ibyo ali byo byose, si nk’Ubutayu bwa Sahara. Ni igihugu cyabyaye ibisekuruza magana n’amagana, kirabitunga, kirabirera, kirabikuza kandi kirabikungahaza. Ahubwo kuva muli 1 900, ni igihugu kidatunganiwe kubera imhamvu ebyili, ali zo Gihake na Gikoloniza.
a. Gikoloniza
Ubukene bwose buli mu Rwanda bwaremwe n’Abadage, n’Ababiligi, n’Abamisiyoneri b’Abazungu, ku bwende. Kuva muli 1 900, U-Rwanda ntirwongeye kubaho. Rwaberagaho U-Budage cyangwa U-Bubiligi. Mbere si ko byali bimeze. Abanyaburayi ntacyo barushaga Abanyafurika. Ni yo mhamvu bamaze kugira amahirwe yo kuvumbura imbunda, bahise birukankira muli Afurika. Bali bayiralikiye cyane bikabije. Barayishegeshe. Kubw’ibyo rero, nta tunganirwa lishoboka U-Rwanda rutabanje gusubira mu gitereko cyarwo, kubogoka no guhaguruka. Birasaba ubwigenge buhagije, bitali ibya-nyirarureshwa. Birasaba ko, aho bigeze, Abasilikare b’Abanyarwanda bashyira mu gaciro.
b. Gihake y’Abasilikare
Ukudatunganirwa guterwa n’iki ? Abasilikare ni bo batuma U-Rwanda ruhora mu nduru no mu ntambara. Utsinze ntiyunamura icumu. Alica agakiza. Yica Abanyarwanda akabicalira. Ntajya asubiza ubutegetsi abasivile. Ahubwo yambara gisivile, ngo ubwo rero nawe yabaye umusivile. Abasilikare ni abantu bazi guhendana ubwenge cyane. Benshi muli bo, nta moralité bagira.
Ibihugu bidatunganiwe ni ibihugu bivurugutwa n’ibindi bihugu hifashishijwe igisilikare cy’abenegihugu. Maze igihugu kigatembagara, kikananirwa guhaguruka kubera Gihake na Gikoloniza. Ibyo bihugu bihora mu nduru no mu ntambara. Ni indili y’utuzu n’ibisuti. Ni amasosiyete yahahamutse. Watunganirwa se ute udafite umutima mu nda ? Ali Rwabujindili I Kagame Paul, nta mutima afite mu nda. Ali Abanyarwanda, nta mutima bafite mu nda. Ibyo mu Rwanda kuva ku wa 05/07/1973, buli gihe bihoramo Gishigisha na Gihake y’Abasilikare. Abasilikare barashaka kulya U-Rwanda bonyine ubuziraherezo. Ngo utabahatsweho agomba kwicwa, gufungwa cyangwa kwangâra !
- Vitesse ya 5 : Iterambere [= Le Progrès (au singulier)]
Hakulikijwe uko byasobanuwe hejuru mu ngingo ya 3, Iterambere ni urwunguko Isi ihora yunguka n’ikwirakwiza lyarwo bitangwa n’imilimo ihambaye y’abashakashatsi gaheraheza.
Intego y’Iterambere ni ukugirango Amajyambere, Igûbwa-neza rusange, Itunga n’Itunganirwa byagezweho n’Inyokomuntu (= L’Humanité) bihoreho, byiyongêre kandi bizarambe ubuziraherezo. Biragaragara rero ko ibikingi by’Iterambere (= les fiefs du Progrès) hafi ya byose byose biherereye mu mahanga. Iterambere lishoboka gusa mu bihugu byateye imbere, byahezwe.
U-Rwanda ni igihugu cyacupijwe nkana n’Ababiligi n’Abamisiyoneri b’Abazungu mu bulyo bubereye gusa inyungu z’Abanyaburayi. Ku bwabo, U-Rwanda ntirukwiye kwiberaho, ahubwo rugomba kubaberaho. U-Rwanda rwongera gucupizwa n’Abasilikare b’Abakiga, n’Abasilikare b’Abahima, bashaka kurwilira bonyine ubuziraherezo muli gahunda mbiligi ya Mhatsibihugu ibahagalikiye nk’ingwe. Sosiyete nyarwanda ntacyo ibwiye abo basilikare, habe na busa. Se na Nyina b’abo basilikare, Sosiyete y’abo basilikare, ngo ni imbunda n’amasasu ! Ubwo rero, ikibibabalije ni kimwe gusa, ni imitungo ya Leta, aliko cyane cyane ibifaranga umurundo biba mu Kigega cya Leta. Ni ibyicanyi. Ni ibisahiranda. Ni ibikurankota. Ni amadayimoni yigize abantu. Harahagazwe ! Akumiro ni amavunja !
Cyakora hagati aho, umwanya Abasangwabutaka batarabasha kubahilika, ni ngombwa kubomora imashini ya propagande y’ubushukanyi, y’ilimanganya n’ubutekamutwe yabo. Hibutswe ko Abasangwabutaka ali Abahutu, Abatwa n’Abatutsi, kuko baliya bo barangije kwibêra ubundi bwoko bwa kane bw’Abanyarwanda, ali bwo ubwoko bw’Abahima b’Abanyagisuti.
Liliya rero si Iterambere bagezeho, ahubwo ni Iterambere lyabagezeho, kuko lituruka hanze. Nta mbunda, nta masasu, nta blindé, nta ndege, nta modoka, nta computer, nta mobayilo, nta Internet, nta n’ibindi, n’ibindi bakora. Byose barabihaha. Kandi yenda babihaha mu mafaranga na yo ubwayo batwererwa n’abandi, cyangwa se baguza. Ibyo rero, rwose, ntibakwiye kubyiratana cyane kuko atali Iterambere bagezeho. Babivuze ukuli koko ngo umwijuto w’ikinonko ugira ngo imvura ntizagwa.
Muli make, kugeza ubu, U-Rwanda, rufite igikingi kimwe gusa rwihaliye cy’Iterambere, ali cyo Mwalimu MUREME Kubwimana yise, bwa mbere na mbere mu mateka y’U-Rwanda, « Les Sciences politiques rwandaises ». Ni ukuvuga : Ikinyarwanda cy’Abanyarwanda, Ubwiru bw’Abanyarwanda, Gakondo y’Abanyarwanda, Amateka y’Abanyarwanda, Kimeza-milyango y’Abanyarwanda, Intekerezo z’Abanyarwanda, Itunga n’Itunganirwa ly’U-Rwanda, n’ibindi, n’ibindi.
Ngaho rero aho bita mu mutima w’igihugu « L’âme d’un peuple ». Iyo ni yo Bibiliya nya Bibiliya y’Abanyarwanda. Ni ukuvuga « Bibiliya ya Kimeza-Milyango : La Bible Kimeza-Milyango ». Kimwe nuko Abarabu bafite Bibiliya yabo yitwa « Le Coran » ; Abayahudi bakagira iyabo yitwa « La Bible hébraïque » ; Abahinde, iyabo yitwa « La Bhagavad-Gïtä » ; n’abandi, n’abandi.
Ihanga lijya kuba igihangange libanza gukomera ku mutima walyo. Nanone kandi, iyo ihanga ligomba gusenywa, babanza gushwanyaguza umutima walyo. Ngiyo rero intego y’Ababiligi ku Rwanda, ku Burundi no kuli Congo, imyaka ijana irashize. Ngo : « Nimujugunye kure Bibiliya yanyu ya Kimeza-Milyango mwiyegulire Bibiliya yacu y’Abazungu, maze mutworohereze kubakoloniza kugeza mu musokôro wanyu. Nimureke guterekêre ba So na ba Nyoko. Nimurekeraho gusingiza Intwali z’U-Rwanda rwanyu. Ibyo byose « Ce sont des esprits maléfiques ». Ahubwo mujye muterekêra Ibizimu by’Ibinyamahanga ; mwokavunirwumuheto mwe ! ».
Umunyamahanga akava ikantarange agatinyuka koko akavuga ngo « Ba Data na ba Mama ni za esprits maléfiques » ; nta rusoni afite ; Nyagutsindwa n’IMANA y’i Rwanda !
Niba Abirabura bashaka kuzaba Ihanga likomeye mu Kinyagihumbi cya kane, –kuko icya gatatu cyo si icyabo-, ni nonaha bagomba gutangira. Nibilinde imvururu n’intambara ; bemere bategekwe n’intiti, –zizi gutwara no kulibagiza sosiyete-, Abasilikare bikubûre, bababazwe gusa no kulinda ubusugire bw’igihugu.
Buliya koko Juvénal Habyalimana Rutemayeze, Idi Amin Dada, Mobutu Sese Seko, Jean Bedel Bokassa, n’abandi, n’abandi, bungutse iki ? Nimureke noneho dutegereze, maze tuzarebe icyo Rwabujindili I Kagame Paul azunguka. Agakulikiwe n’abagabo, ntikabasiga !
- Umwanzuro
Mu magambo make, U-Rwanda ni igihugu cyigeze guhaguruka mu bulyo bwa Révolution ya Rubanda rugufi. Cyali gifite Amajyambere cyasigiwe n’Abami b’Abatutsi. Cyongeraho andi Majyambere cyasigiwe na Président Grégoire Kayibanda Se-Bwigenge. Ingoma y’Akazu nta Majyambere na busa yasigiye U-Rwanda, kuko ibyo kwa Juvénal Habyalimana Rutemayeze byarangiye nk’ibyo kwa Mwungeli wa Nyankâka. Kuva ubwo, U-Rwanda rwarongeye rurakwama. Nanubu ntirurahaguruka.
Abavuga rero ko ngo U-Rwanda ni igihugu cy’Amajyambere, kiguwe neza, cyateye imbere, gitunze kandi gitunganiwe, barabeshya cyane kandi balibeshya cyane. Ni ukuli, Sosiyete nyarwanda ntirahaguruka. Iracyali muli Totalitarisme postcolonial.
Icyaruta rero, ni uko abo bose bacisha make, bagategereza amaherezo y’ingoma ya Rwabujindili I Kagame Paul, Umwami w’Igisuti wigize Ikinani mu Rwanda. Ntawukora Bilan y’ingoma itaravaho ngo irangire [= On ne fait pas le bilan d’un exercice qui n’est pas encore fini et terminé]. Cyakora, Abahima b’Abanyagisuti barazi propagande, ni abahatali ! Aliko ni ay’ubusa ! Tuuu !!! Agakulikiwe n’abagabo ntikabasiga !
Iyo mbigira ntya yali ijambo, ni uko iza Munsi mubi. Ni ko Abanyarwanda bavuga ! Aliko se, kuki igomba kuza Munsi mubi ?
Bikorewe i Paris, kuwa 17 nzeli 2017
Mwalimu MUREME Kubwimana, Statisticien-historien-économiste et politologue rwandais, Promoteur scientifique et coordonnateur général du Mouvement Centriste Révolutionnaire rwandais [= M.C.R. (= Abasangirangendo : les Centristes Gitéristes-Kayibandistes)]
Pour commander ses livres : prière de bien vouloir utiliser le formulaire du site web : http://sciencespolitiquesrwandaises.fr/category/edition-sciporwa/


text:
You are here
LETA Y'URWANDA IYOBOWE NA FPR INKOTANYI KO INANIWE, N'ABAYIRWANYA BAKORERA MURI OPPOSITION BAKABA BANANIWE, ABANYARWANDA BAZATABARWA NANDE?
Bimaze kugaragara ko FPR Inkotanyi yananiwe gukemura ibibazo by’abanyarwanda, harimo na byinshi mubyo yavugaga ko irwanirira ikiri mw'ishyamba. Aha twavuga nk’ ibibazo bya politiki, iby’ubuzima, akarengane, umutekano, ubuhunzi n’ibindi, ariko kugeza aya magingo FPR yirirwa yivuga imyato ko yubatse imihanda n’amazu y’imiturirwa, ndetse bakaba bazi no gukubura mu migi , ariko kandi wareba ugasanga yarananiwe guhuza abenegihugu no kubaha icyerekezo kimwe.
Ibi bishimangirwa n’imibereho mibi y’abanyarwanda muri iki gihe, kuko abo bo mu migi ni babandi n’ubundi bibona mu butegetsi, mu gihe mu giturage abantu bapfa buri munsi kubera inzara no kubera ko ntagena migambi rihari ryo guteza imbere icyaro, mu gihe kandi ibiribwa bigenda birushaho guhenda , ari nako n’ifaranga rirushaho kwiharirwa na bamwe, maze bikaba imbogamizi ikomeye kumibereho ya rubanda rugufi. Urugero twaguga ni nkaho 1kg y’ibirayi kiragura 200FRW, 1kg cy’ibishyimbo kiragura 500FRW, umufuka w’amakara 6000FRW.
Ibi kandi nubwo bihenze gutya, mwalimu ahembwa 25000FRW, naho Caporal agahembwa 19500FRW. Noneho wibaze udakora uko abayeho ndetse n’abahinzi bategekwa ibyo bahinga bitazagira icyo bibamarira, ahubwo byungura uwabibategetse. Ibi byose ni ikimenyetso cy’uko FPR yananiwe kuba igisubizo cy’ibibazo byugarije abanyarwanda.
Tujye kubyo abambari ba FPR birirwa baririmba ko bazanye umutekano. Ibyo ariko barabizi ko abanyarwanda badatekanye mu mitima, ndetse ikibyemeza ni ishimutwa ry’abantu rya hato na hato n’ipfu zidasobanutse. Ibi kandi bigashimangirwa n’ingabo zuzuye mu migi, aho hari umusirikare kuri buri metero. Ibyo ni ibyerekana ko nta mutekano uri mu gihugu .
Ibibazo biri mu nzego zose, ariko iyo ugeze muri politiki ho ni agahomamunwa kuko FPR itegekesha igitugu kirimo ikoranabuhanga kuburyo n’abanyamahanga badapfa kubivumbura. Aha bakora lobbing yo ku rwego rwo hejuru ku miryango mpuzamahanga nabamwe mubazungu bibikomerezwa bakorana business na FPR, tutibagiwe n’abasirikare b’ u Rwanda ndetse n’abapolisi bajya mubutumwa bwa ONU hirya no hino ku isi, aho u Rwanda rubakoresha nk’iturufu yo gukanga no guhuma amaso ibihugu by’ibihangange ‘n,umuryango mpuzamahanga .
LETA YANANIWE KUVUGANA NABAYINENGA mu gihe Leta iyobowe na FPR ivuga ko idashobora kuganira n’abayinenga, ahubwo utinyutse wese kuyinenga ikamushakira ibyaha agahindurwa umwanzi w’igihugu. Abibeshya ko FPR bivuze Rwanda , oya sibyo FPR yasanze u Rwanda ruriho kandi izarusiga kuko u Rwanda ni urw’abanyarwanda twese, kutaba muri FPR ntibyagombye kuba icyaha, kandi kunenga FPR ntibivuga kurwanya igihugu. Ibi byose nigihamya ko abanyarwanda bari mukangaratete, bakeneye uwabatabara.
REKA TUREBE UKO MU MASHYAKA ATVUGA RUMWE NA LETA (OPPOSITIONS) BYIFASHE.
MU MASHYAKA ATAVUGA RUMWE NA LETA BAMEZE NK’ISANANE. Insanane nizo basoroma mu gihe bashyushya amavuta ngo bazikarange, bazirye, nazo aho ziri zikaba zirimo gucagagurana. Nguko uko banyakubahwa abayobozi b’amashyaka dufite uyu munsi bameze, aho guhangana niyo ngoma ya FPR , ahubwo baramaranye hagati yabo. Njya mbareba nkibaza icyo bamarira abanyarwanda nkakibura, ariko kubera indonke, inda nini ,icyubahiro ndetse n’amateka yabo, akenshi atari meza n’ ibindi usanga buri wese akurura yishyira. Ubundi bati : FPR yatumaze, FPR byayinaniye n’ibindi. Gute kandi namwe mwananiwe guhuza no kuvuga rumwe ? Uretse ko ntawabarenganya. Mu bisanzwe bamwe muri ibyo mugaya kuri FPR mwabigizemo uruhare igihe mwakoranaga nayo. Mureke rero kubeshya abanyarwanda ibyo muharanira buri wese amaze kubimenya. Rero ngo buri wese azarwanya FPR ukwe undi ukwe, aho rero niho ibyinira kurukoma kuko iba imaze kunyeganyeza incundura !
Niba mudahindutse nimuhagarare ibakenyeze rushorera, cyangwa se mumanike amaboko mumere nka ya nkotsa EVODE UWIZEYIMANA cyangwa Pierre Célestin RWIGEMA, bihitiyemo kuyoborwa n’inda zabo bakajya gukeza umwami w’abidishyi, batitaye kubitutsi bamututse.
Inda we!! iragutamaza!! Ngaho nimurebe amashyaka mufite ageze kuri 23, ndetse haracyavuka n’andi, kuko umwiryane ubaranga ntiwatuma benshi muri mwe mumarana kabiri . Murarema IMPUZAMASHYAKA zitagira ingano. Mubona se mugana he ? Ntabwo FPR mwayishobora mumeze nk’ udushwiriri, ikindi ntimwarwanya igitugu cya FPR namwe aricyo kibaranga mu mashyaka yanyu. Muyinenga ko nta DEMOKALASI, namwe ntayo mugira. Ingero zirahari kandi nyinshi. Ikindi gitangaje ni iryo subiranamo rya buri munsi.
Ingero ni nyinshi urebye ibibera mu mashyaka uburyo yananiwe kunvikana n'uko buri gihe acikamo ibice byinshi. Ibi byose birerekana ko aba banya- politiki ibyo bavuga bitandukanye n’ukuri, ariyo mpamvu guhuza byananiranye.
Aha kandi bintera kwibaza aho urwanda rugana mu gihe Leta inaniwe n’abayirwanya bakaba bananiwe . Bintera kandi kwibaza umuntu uzarengera abanyarwanda aho azaturuka.
Tubitege amaso.
Umukunzi wa Kamarampaka.com
LUSAKA- ZAMBIA


text:
Kuba iryoshye byo, indirimbo ni nziza rwose. Gusa ikibazo shuguli.com idasiba kwibaza ni: abahanzi bacu iyo basubiyemo (bakopeye, biganye) indirimbo z'abandi babiterwa n'iki? Kuzikunda? Kubura inganzo? Kugira igitekerezo mu gihe kimwe n'uzwi nka nyirayo? Gufatanya cyangwa kumvikana na nyirayo? Nta gisubizo difite kugez'ubu.
Twakunze kugaragaza hano kenshi ukuntu indirimbo isohoka ukumva isa n'indi nk'intobo maze ukibaza niba ari ubute bw'uwayisubiyemo, niba ari ibyo bita "cover" cyangwa niba ari gukopera bisanzwe. Kuko akenshi usanga nta kindi cyongeweho kigaragara ku buryo kuyitandukanya n'indi bitagorana.
Muzo twaherukaga kuganiraho harimo Indahiro ya Mico The Best (wumva ari ibice bya La bamba yateranije n'ibya Murder She Wrote), hari na Ndakwanga ya Bruce Melody imeze nk'impanga ya Love You Everyday ya Bebe Cool, none dore Sinzarekera ya Niyorick.
Hano hasi muyitege amatwi maze mwumve n'indi yitwa It Ain't Me mutubwire itandukanyirizo...


text:
Umujyi wa Kigali uza ku isonga muri Afurika mu yisukuye. Guhera ku muhanda nyabagendwa kugera mu ngo z’abaturage, isuku yarimakajwe kandi ni ngombwa kuko ari isoko y’ubuzima.
Ibi ariko ntibyapfuye kwikora. Ubuyobozi bwashyizeho ingamba zirimo gushyiraho ibimoteri rusange no gushishikariza abikorera kujya mu rugamba rwo gukusanya imyanda mu ngo, bakayijyana muri ibyo bimoteri usanga kure y’ahatuye abantu.
Buri rugo cyangwa ahandi hantu hakorerwa ikintu runaka, rutanga amafaranga yagenwe ku kwezi, akishyurwa ba rwiyemezamirimo na bo bakishyura abakozi, bakora akazi katoroshye ko gutwara imyanda bayigeza ku modoka zijya kuyimena ahabugenewe.
Icyakora iyo witegereje uburyo abakozi bo hasi babandi bazenguruka mu ngo batwara imyanda babikora, ntiwabura kugira impungenge kuko abenshi nta bwirinzi bagira, yaba ku ntoki zabo cyangwa ku myanya y’ubuhumekero nko munwa n’amazuru.
Imyanda itabora ishobora gukomeretsa uyitwaye, utaretse ko n’itabora yamutera indwara cyane cyane iz’uruhu n’iz’ubuhumekero.
Abatwara imyanda nta bwirinzi
Ingingo ya Gatandatu y’amabwiriza Nº 01/09 yo kuwa 15/09/2016 y’Inama Njyanama y’Umujyi wa Kigali yerekeye isuku mu mujyi, iteganya ko kugira ngo wemererwe gukusanya no gutwara imyanda Koperative cyangwa sosiyete ikora akazi ko gukusanya no gutwara imyanda igomba kuba ifite icyangombwa gitangwa n’urwego rubifitiye ububasha.
Igomba kandi kuba ifite ibikoresho byabugenewe mu gukora ako kazi birimo ibi bikurikira (imodoka ipfundikiye kandi yipakurura, udupfukamunwa, boti, n’uturindantoki).
Igomba kuba ifite abakozi bahagije, babifitiye ubumenyi kandi barahawe urukingo rwa Tetanus.
Iyi ngingo kandi iteganya ko izi sosiyete cyangwa koperative zigomba kugira uburyo bwo kwirinda indwara ziterwa n’imyanda kandi bakagira imyambaro ibaranga.
Muri iki cyumweru ubwo twateguraga iyi nkuru, Umunyamakuru wa IGIHE, yageze hirya no hino mu Mujyi wa Kigali, ubwo abakozi bakura imyanda mu ngo bari mu kazi.
Ahagana mu saa yine zo kuwa Gatatu, ubwo yari ageze ahitwa mu Rwampara, yahasanze abakozi ba Ba Heza Ltd, itwara imyanda i Gikondo, barimo kuyipakira mu modoka zagenewe kuyitwara.
Bari abakozi bagera kuri 12 barimo umugore umwe wagendaga akubura ahamaze gukurwa imyanda. Hari n’umwe mu babahagarariye. Hafi ya bose ntawari wambaye akarindamunwa cyangwa uturindantoki.
Hari abavuga ko kutikingira biterwa n’imyumvire. Umwe ati “Njyewe rwose ntabwo nakambara kuko nakambaye rimwe numva mbuze umwuka. Kwambara akarindantoki byo n’iri zuba ihita yuzuramo ibyunzwe, njyewe rwose ntabwo nayambara”.
Mu yindi koperative twagezemo ariko abakozi bagashima ko tutabatangaza, bagaragaje ko ibi bikoresho byo kubarinda batabihabwa, by’umwihariko hari umaze umwaka akora umaze guhabwa akarindantoki n’uturindamunwa inshuro imwe gusa.
Hari uwagize ati “Ibyo by’uturindantoki ntabwo tubizi, gukingirwa indwara nta byo bankoreye nagize amahirwe bampa akazi. N’inkweto ni izanjye niguriya kandi nzimaranye amezi make mbere nakoreshaga izindi zitari boti”.
Ku kijyanye no gukingirwa Tetanus, ni ingingo benshi mu batwara imyanda no kuyikusanya ibatungura cyane.
Hari n’abavuga ko hari bwo usanga ibikoresho byabo bisaza bagatinda guhabwa ibindi bityo bagahitamo guterura iyi myanda batikingiye.
Gusa bamwe mu bayobora amakoperative yo gukusanya no gutwara imyanda bavuga ko bubahiriza ibyo Umujyi wa Kigali ubasaba.
Umuyobozi wa Ba Heza Ltd, Uwimana Thérèse, yabwiye IGIHE ko mu masezerano bagirana n’umujyi wa Kigali iyo bajya guhabwa uburenganzira bwo gukusanya no gutwara ibishingwe harimo ko bemera ko bagomba kwita ku bakozi babo.
Yakomeje avuga ko “Ubundi kwita ku bakozi ni ukubaha ibikoresho bya ngombwa bijyanye n’isuku n’isukura kandi turabibaha gusa iyo tubibahaye ntabwo babikoresha.”
Umuyobozi wa AGRUN Ltd, Mitali Diogene yabwiye IGIHE ko aba bagira uburyo bwo kwita ku bakozi babo no kubashakira ibikoresho uko bashoboye ariko ngo hakabaho na bamwe bagifite imyumvire ituma banga kwambara imyambaro y’akazi bahabwa.
Ubuzima bw’abatwara imyanda mu ihurizo
Umukozi wa Minisiteri y’Ubuzima ushinzwe ubuzima bushingiye ku bidukikije, Ciza Philbert yabwiye IGIHE ko hari indwara zirimo Tetanus, abatwara imyanda bashobora kwandura.
Yagize ati “Tetanos ni indwara yandura binyuze mu ruguma iyo umuntu yikomerekeje bacteria zayo ziba mu mwanda inyuranye zikamwinjiramo. Niyo mpamva ari ngombwa gukingirwa iyo ndwara”.
Hari abatwara imyanda usanga babikora barimo no kurya, ibi ni ugushyira ubuzima bwabo mu kaga kuko bashobora kwandura indwara z’impiswi harimo izitera ibyorezo mugihe umuntu atakarabye intoke (macinya, typhoid, korera n’izindi).
Kuba nta turindamunwa bambara, bashobora kwandura indwara z’ubuhumekero ziterwa ahanini n’imyuka iva mu bishingwe bitangiye kubora no mu mukungugu uva mu bishingwe.
Iyi myanda iba ivanze ari myinshi irimo itabora n'ibora
Abakora iyi mirimo yo gupakira imyanda ntabwo bambara uturindantoki
[email protected]


text:
Ni ibintu bitangaje kuba umuntu yakwinjira mu myaka 25 cyangwa 30 yitwara nk’uko yitwaraga mbere mu myaka ya za 20.
Inkuru y’urubuga El Crema igaragaza ibintu 10 umukobwa urengeje imyaka 25 aba agomba kumenya kugira ngo imyitwarire ye itandukane n’iyo mu bwana.
1. Kutita ku byo abantu bavuga
Umuntu uri gukura ntabwo atakaza umwanya mu byo abantu bamuvugaho ahubwo yiga kuba uwo agomba kuba we. Iyo ubaho uko ugomba kubaho nibwo ubuzima buba bwiza kurenza kwita ku byo abantu bakuvuga ngo ukunde ubashimishe.
2. Kutihutira gushaka umugabo
Kuri iyi myaka usanga abakobwa bose baba bafite ibitekerezo byo kubaka urugo kuko babona abandi bagenzi babo nabo barimo kubikora.
Ugomba gushaka kuko wumva ugejeje igihe muri wowe kandi wabonye uwo umutima wawe wifuza atari uko wumva ugiye gukora nk’ibyo abandi bakora kandi utarabona umuntu ukubereye.
3. Ntabwo uba ukwiye kujya mu rukundo rwo kwikinira
Igihe umuntu akiri mu myaka mito kuba yaba ari mu rukundo n’umuntu badafitanye gahunda yo kuzambana ahubwo ari ukugira ngo abe afite umukunzi baganira, basohokana cyangwa bagirana ibihe byiza nta cyo bitwaye.
Kuri iyi myaka rero irenze 25 ni byiza ko wabanza ugashishoza, wasanga urukundo werekezamo nta gahunda yarwo, ukabivamo utaratakaza umwanya wawe.
4. Kumva ko utabereyeho kunezeza buri wese
Ntabwo umuntu yanezeza buri wese muri sosiyete ariko igihe cyose ufashe umwanzuro kandi ukumva ko ukubereye ntabwo ari ngombwa ko utanga ibisobanuro ngo abantu bumve ko uri mu kuri.
5. Kurekana n’inshuti mbi zitaguteza imbere
Iyo umuntu akiri muto hari ubwo aba yibaza uko byagenda aramutse arekanye n’inshuti ze (ikigare) ariko uko ukura uba ugomba gufata imyanzuro yo kudakomezanya n’izo nshuti mbi.
6. Kwiga kubabarira
Ntushobora kubohoka igihe cyose utababarira. Ushobora kuba warahuye n’ibikubabaza mu buzima busanzwe no mu rukundo ariko ntabwo wakira ibyo bikomere igihe utababarira.
Kugira ngo ubeho uri umuntu unezerewe ni uko wababarira abakubabaje bose.
7. Kugira umuco wo gufasha
Nta kintu cyiza kibaho nko kuba wabaho ufite abandi uha ibyishimo, igihe cyose witoje kubaho utanga biguha ibyishimo mu buzima bwawe kuko ubona n’abandi bishimye wabigizemo uruhare.
8. Kugira umuco wo kuzigama
Kugira umuco wo kuzigama ni ibintu by’ingenzi mu buzima cyane cyane iyo urengeje imyaka 25 kuko uba urimo gukura.
Ni byiza ko ugira umuco wo kuzigama kuko ntabwo uba uzi uko ejo bizagenda, uko buzacya byifashe kandi udafite n’undi wazitabaza.
9. Kutigereranya n’abandi
Ugomba gukunda uwo uriwe, ugakunda uko ubayeho ntuhore wigereranya n’abandi.
Iyo uhora wigereranya n’abandi usanga bigusubiza inyuma bikakwambura ibyishimo kuko buri gihe uzasanga harimo abakuruta mu bushobozi no mu bwiza. Wikwifuza kuba uwo utariwe.
10. Urukundo ntabwo ari ukuba nyamwigendaho
Ugomba kumenya ko mu rukundo hari ibyo uba wifuza ku mukunzi wawe kandi nawe hari ibyo aba akwifuzaho.
Ni ngombwa ko utaba nyamwigendaho nawe ntabe nyamwigendaho kugira ngo muhurize hagati.


text:
Isilamu iri gukura kuburyo bukabije mu gihe ntagikozwe 2070 yaba ari iyambere idite abayoboke benshi
Isilamu ni ryo dini riri kwiyongera ku muvuduko ukabije kurusha ubwiyongere bw’abaturage. Bikomeje ku muvuduko biriho byagera 2070 imaze kugira abayoboke benshi cyane baruta abakirisitu.
Icyigo cy’ubushakashatsi cyo muri leta zunze ubumwe za Amerika cyitwa Pew Research cyasesenguye ubwiyongere bw’abaturage mu duce dutuwe n’abaturage benshi, ubwo bushakashatsi bugaragaza ko ubwiyongere bw’abaturage mu duce dutuwe n’abayisilamu buzagera kuri 73% hagati ya 2010 na 2050.
Mu gihe ubwiyongere bw’abaturage mu duce tw’abakirisitu hagati ya 2010 na 2050 buzazamukaho 35%. Iyi raporo igaragaza ko ubwiyongere bw’abaturage hagati ya 2010 na 2050 buzazamuka ku kigero cya 37%.
Ubu bushakashatsi bugaragaza kandi ko ubwiyongere bw’abayisilamu bukomeje ku rugero buriho bwazagera 2070 bamaze kurenga umubare abakirisitu bazaba bagezeho 2050.
Muri 2010 abayisilamu bari miriyari na miriyoni Maganatandatu mu gihe abakirisitu bari miriyari ebyiri na miriyoni ijana na mirongo irindwi. Muri 2050 abakirisitu bakomeje kwiyongera ku kigero bariho bazaba ari miriyari na miriyoni Magana arindwi na mirongo itandatu, mu gihe abakirisitu bazaba ari miriyari ebyiri na miriyoni maganacyenda na makumyabiri.
Mu gihe umubare w’abahakana Imana n’abatagira aho basengera wo uzagabanuka ukava kuri 16.4% ukagera kuri 13.2 by’abaturage rusange muri 2050.
Iyi raporo igaragaza ko abahinduka abakirisitu bazagera kuri miriyoni 40 mu gihe abazava mu bukirisitu bazagera kuri miriyoni 106 mu gihe hatagize igikorwa, kugirango abakirisitu bigishwe uburyo kwo gukomera ku gakiza bahawe ku buntu.
Infochretienne.com
Tuyishime [email protected]


text:
Avicii ukomoka muri Suède yari akomeye ku Isi mu kuvanga umuziki mu njyana ya ‘danse électronique’ no kugirana imikoranire n’abahanzi bafite impano bagakorana ibihangano binogeye amatwi.
Yamenyekanye cyane biturutse ku ndirimbo nka ‘Wake me up’, ‘Hey Brother’ n’indi yaherukaga gusohora yitwa ‘Lonely Together’.
Dj Avicii yapfuye afite imyaka 28, yasanzwe muri hoteli imwe yo mu Mujyi wa Muscat, Umurwa Mukuru wa Oman ku wa Gatanu, tariki ya 20 Mata 2018.
Ikinyamakuru TMZ cyasohoye amakuru mashya ku rupfu rwe, byemezwa ko yishwe no gutakaza amaraso menshi yikatishije ikirahuri bishoboka ko yakuye ku icupa arimennye.
Umwe mu bahamije ayo makuru yavuze ko yikatishije ikirahuri mu bujana. Abandi babiri bavuga ko yakase imitsi y’ijosi rye ari nabyo byatumye atakaza amaraso menshi kugeza ku rupfu rwe.
Iperereza ryakozwe na polisi ku rupfu rwa Avicii ryagaragaje ko nta bimenyetso bigaragaza ko yaba yaragiriwe nabi.
Umuryango wa Avicii waherukaga gusohora itangazo rikubiyemo amagambo ahishura ko yiyahuye. Bavuze ko batewe intimba n’urupfu rwe, bashimangira ko yari amaze igihe kirekire “ashaka kubona amahoro.”
Avicii yatangiye umwuga wo kuvanga umuziki mu 2008 ubwo yatsindaga irushanwa ryakoreshejwe na Pete Tong. Yabonetse mu bahatanira Grammy Awards mu myaka ibiri, yagize indirimbo icyenda zazaga mu 10 za mbere zikunzwe mu Bwongereza, harimo ebyiri zaje ku mwanya wa mbere.
Yari afite ibibazo by’ubuzima yari amaranye igihe bitewe n’imiti yongera imbaraga yakoreshaga kugira ngo abashe gukora ibitaramo bye, ibintu byateraga impungenge benshi mu nshuti ze.
Mu 2016, yatangaje ko ahagaritse ibyo bikorwa. Icyo gihe yagize ati “Ndabizi ko ndi umunyamahirwe kuzenguruka Isi mbacurangira gusa mfite igihe gito cyane cy’ubuzima bw’umuntu ndiwe nyuma y’ubuhanzi.”


text:
1.Umugabo yasangiraga n'abandi mukabari arangije arababaza ati ipantaro nziza niyihe? Umwe ati n'ubururu undi ati n'icyatsi undi ati n'umweru arangije arababwira ati mwese mwabyishe ipantaro nziza n'umukara ubuse ko ninyariye mwapfa kubimenya???
2.Mwarimu yabajije umunyeshuli icyo yifuza kuzaba mu buzima nuko umunyeshuli aramusubiza ati nifuza kuba imbwa.Mwarimu ararakara cyane maze amubaza impamvu umwana aramusubiza ati ni uko Imana izirebera idahumbya !
3. umusaza n'umukeru we basazanye baricaye barimo banywa akantu! Mu kanya gato umukecuru aba ateruye ikirahure cye atangira kuvuga ngo cheri ndagukunda rwose kurusha ibiremwa byose byo kwisi! Umusaza biba biramutunguye kuko yaherukaga izina cheri agahararo katarashira ati se mugore nkunda utewe n'ibiki? umukecuru ati ni iki kirahure cya byeri rwose byeri iraryohera kuburyo ntacyayindutira!!!!
4.Umugabo yagiye muri hoteri asangamo mudasobwa (computer) ahita yihutira kwandikira umugore we yari yasize mu rugo ubwo yajyaga mu rugendo rw’akazi.
Agiye kurwohereza yibeshyaho gato e-mail y’umugore we ayohereza ku mugore wari wapfushije umugabo uwo munsi. Uwo mugore wari wapfushije umugabo yabaye akiva gushyingura umugabo we nawe yihutira kujya kuri mudasobwa yibwira ko wenda hari abo mu muryango we baba bamwandikiye bamusaba kwihangana, ariko akimara gusoma ibaruwo ya mbere ahita yikubita hasi.
Maze umuhungu we aje amukurikiye asanga kuri mudasobwa hariho ibaruwa igira ati: Ku mugore wanjye nkunda cyane, Impamvu: Nagezeyo amahoro Ndabizi ko bigutangaje kubona iyi baruwa kuko utakekaga ko nabona uko nkwandikira ariko nasanze ino naho basigaye bafite za mudasobwa.
Kandi bemerera abantu kwandikira abakunzi babo. Ubu tuvugana maze akanya gato ngezeyo, banyeretse icyumba nzabamo, gusa irungu riranyishe ngiye kukwitegura nawe ejo uzaze, ndizera ko uzabona abaguherekeza nk’uko nanjye mwamperekeje, bizu ni ahejo.
Uzagire urugendo rwiza.
5.Umusaza yavuye kugura radiyo maze akigera mu rugo byari bibaye mu masaa sita na mirongo ine n'itanu haba hajemo amakuru bahera ku ntambara yo muri Angola bati : "Hagati ya Do Santos na Savimbi biracika ". Nuko umusaza n'umujinya mwinshi ahita ayikubita ikibando ati: Nyakuvunumuheto ko ubeshya muri Angola wagezeyo ute ko ari jye nakwikuriye mu iduka rya hano haruguru uyu munsi?"
6.Umwana yabwiye se ko ashaka kurongora nuko se arishima aramubaza ati: urashaka kurongora nde? Umwana ati ndashaka kurongora nyogokuru. Se ararakara aramubaza ati wa gicucu we urashaka kurongora mama? Umwana aramusubiza ngo wowe se ko warongoye mama?
7.Umukobwa yarirembesheje agira ngo umuhungu w'inshuti ye amusure, ati 'Ngwino kandi uwo usanga mu rugo umubwire ko unzaniye umuti." Nuko araza asanga umusaza ku muryango, ati "Nari nzaniye umukobwa wanyu umuti." Umusaza ati injira. Nyamuhungu yarinjiye, ariko aza gusohoka yibagiwe gufunga imashini y'ipantalo. Nuko asohotse asezera ku musaza, niko kumubwira ati "Urakoze ariko wibuke ufunge pharmacie niba hari n'abandi ugiye kuvura." Umusore aramubwira ngo iyo pharmacie niyo iri kwizamu!!!
Ipantaro Nziza ni Umukara
1.Umugabo yasangiraga n'abandi mukabari arangije arababaza ati ipantaro nziza niyihe? Umwe ati n'ubururu undi ati n'icyatsi undi ati n'umweru arangije arababwira ati mwese mwabyishe ipantaro nziza n'umukara ubuse ko ninyariye mwapfa kubimenya???
Labels: urwenya


text:
Bivuga iki gusenga mu izina rya Yesu?
Ikibazo: Bivuga iki gusenga mu izina rya Yesu?
Igisubizo: Gusenga mu izina rya Yesu tubyigishwa muri Yohana 14:13-14 'kandi icyo muzasaba cyose mu izina ryanjye, nzagikorera kugira ngo Data yubahirizwe mu Mwana we. Nimugira icyo musaba cyose mu izina ryanjye nzagikora'. Hari abatumva neza icyo ibi bivuga, ahubwo bakumva ko iyo bongeyeho 'mu izina rya Yesu', Imana ihita ibaha iyo basabye ibyari byo byose. Iyi myumvire isa no gufata 'mu izina rya Yesu' nk'amagambo afite imbaraga ubwayo. Ibi ariko bitandukanye n'ibyo Bibiliya yigisha.
Gusengera mu izina rya Yesu bivuga gusengera mu bubasha bwe, dusaba Imana Data ngo yumve kandi isubize amasengesho yacu kuko tuje mu izina ry'umwana wayo, Yesu. Gusengera mu izina rya Yesu ni kimwe no gusengera mu bushake bw'Imana; 'kandi iki ni cyo kidutera gutinyuka imbere ye: ni uko atwumva iyo dusabye ikintu nk'uko ashaka, kandi ubwo tuzi ko yumva icyo dusabye cyose, tuzi n'uko duhawe ibyo tumusabye' (1 Yohana 5:14-15). Gusengera mu izina rya Yesu ni ukuvuga gusaba ibintu bizubahisha kandi bigahesha Yesu icyubahiro.
Kwanzurisha amasengesho yacu 'mu izina rya Yesu' ntabwo biyaha imbaraga zidasanwe. Dusengeye ibiha Imana icyubahiro cyangwa bitajyanye n'ubushake bwayo, gusengera 'mu izina rya Yesu' ntacyo bimaze. Gusengera mu izina rya Yesu kandi tugamije kumuhesha icyubahiro ni ngombwa, aho kumva ko amagambo dukoresha aduhesha ibyo dushaka. Amagambo siyo ngombwa mu isengesho, icya ngombwa ni impamvu cyangwa icyifuzo gisengerwa. Gusengera ibijyanye n'ubushake bw'Imana nibyo gusengera mu izina rya Yesu.
English
Bivuga iki gusenga mu izina rya Yesu?


text:
KWIGA
Iyo umaze kwishyura amahugurwa kuri sobanuka.com yemejwe, wayiga mu buryo bukurikira
1. Winjira muri konti yawe ukanze kuri buto ya “INJIRA“, ugashyiramo username/email na password byawe ugakanda LOGIN¬†( Wemerewe kwinjira muri konti yawe ahantu hamwe ku nshuro, ntabwo wankwinjiriramo ahantu harenze hamwe. )
2. Wagera muri konti yawe ukajya kuri profile yawe ukanze kuri buto ya “Profile” hejuru, ikakugeza muri profile yawe.
3. Uhita ubona amahugurwa uba wariyandikishijeho yose, ugakanda kuyo wifuza kwiga uwo munsi.
4. Yafunguka ugakanda kuri buto ya “CURRICULUM” ukareba amasomo yose ari muri ayo mahugurwa ugakanda kw’isomo ushaka kwiga.
5. Buri somo ufunguye iyo urangije kuryiga uhita ukanda kuri buto iri ahahera ya “COMPLETE LESSON” kugirango bigufashe kumenya aho uzatangirira ubutaha ugarutse kuri ayo mahugurwa. Isomo rikurikiraho rihita ryizana ako kanya ugikanda “COMPLETE“, ariko riramutse ritaje wareba ahanditse “Next” hasi, ugakanda kw’isomo rikurikiraho ugakomeza kwihugura kugeza usoje. Udakanze COMPLETE LESSON ntiwabasha kubona certificate mu nyuma.
6. Iyo urangije kwiga isomo ry’uwo munsi uhita ukanda kuri “SOHOKA” hejuru, ugasohoka muri konti yawe, kuko uyirekeyemo ugakenera kuza kuyikoresha ahandi ntiwabasha kuyinjiramo wayisizemo, kuko konti igomba gukora ahantu hamwe ku nshuro. Bityo jya urinda konti yawe uyicunge wigengesereye kugirango itabura, ukabura amahugurwa yawe yose.
IBYAGUFASHA MU KWIGA
FORUM: Hejuru ya buri mahugurwa haba hariho forum(uruganiriro) rwo abiyandikishije kuri ayo mahugurwa bose bashobora kuganiriraho, bakanabarizamo ibibazo bagasubizwa, n’ibindi bifuza kuvugaho byerekeye ayo mahugurwa. Abiyandikishije kuri ayo mahugurwa nibo bonyine babasha kubona urwo ruganiriro n’ibirimo byose. Ndetse ushobora no gushyira comment kuri buri somo urangije kwiga ukwaryo.
IMYITOZO: Amahugurwa agiye arimo imyitozo na activities ugenda ukora mu rwego rwo gupima ubumenyi umaze kwakira mu masomo uba warangije kwiga.
PROGRESS: Ushobora kureba aho ugeze wiga wifashishije “progress bar” iri hejuru ya buri mahugurwa ikwereka aho ugeze wiga ayo mahugurwa n’ibisigaye ngo uyarangize. Iyo progress bar ibara ikurikije amasomo wagiye ukandaho “COMPLETE LESSON” yose, ikayagereranya n’asigaye ngo usoze, iyo utakaze COMPLETE ibara nkaho iryo somo utararirangiza.
HD: Guhindura karite(quality) ya videwo na audio y’isomo uriho ushobora gukanda ahanditse HD kuri player hasi ubundi ukihitiramo karite ya videwo ushaka, uko irushaho kuba nini niko igaragara neza ikanakenera bundles za interineti nyinshi, naho intoya ntigaragara neza ariko ntikeneye bundles za interineti nyinshi ngo ikore(wanagabanya karite ya videwo igihe uri kuri interineti igenda buhoro kugirango videwo itagenda yihagarika).
IYO URANGIJE KWIGA
Iyo urangije kwiga uhita ubona buto ya “FINISH COURSE” hejuru y’amahugurwa, ukayikandaho kugirango uhabwe seritifika(Ariko iyo buto ntishobora kuza utakanze COMPLETE LESSON ku masomo yose.), ikindi gihe uzagarukira kuri ayo mahugurwa uzajya uhita ubonaho buto ya “VIEW CERTIFICATE” ikwereka seritifika yawe kuri ayo mahugurwa, ndetse wanayisanga muri sekisiyo ya “Certificates” kuri profile yawe. Iyo uyifunguye ushobora kuyicapa ukanze “Print” cg ugahitamo kuyibika kuri mudasobwa.
ICYITONDERWA: Amazina wagize Display Name niyo aza yanditse kuri seritifika yawe.
FEEDBACK
Urangije kwiga, cg se amahugurwa uyagejeje hagati ushobora kutubwira uko ubyumva ukanze kuri section ya “REVIEWS“, ubundi ugatanga ubuhamya bw’uko ayo mahugurwa ameze.


text:
Gospel yungutse Umuhanzi Jean claude Hakizimana ufite ubutumwa bunejeje mu ndirimbo ze
Jean claude Hakizimana ni umuhanzi w’indirimbo z’ihimbaza Imana, ni umukristo ukorera umurimo w’Imana mu itorero rya ADEPR muri paroise ya Rugarama ku mudugudu wa Rugarama, Nyamirambo . Twagiranye ikiganro kuri uyu wa mbere tariki ya 25 kamena atubwira intumbero ye mu ruhando rwa muzika by’umwihariko indirimbo z’ihimbaza Imana.
Umuhanzi Jean claude Hakizimana amaze gushyira hanze indirimno enye z’amajwi n’indi imwe yamashusho, mu kiganiro na agakiza.org yadutangarije impamvu yahisemo guhimba no kuririmba n’ ubutumwa bukubiye mu ndirimbo ze.
Iki ni ikiganiro kirambuye Jean claude hakizimana yagiranye na www.agakiza.org :
Ese abahanzi usanga bavanga indirimbo zihimbaza Imana n’indirimbo bita iz’isi ubavugaho iki?
Nkanjye claude nsanga abahanzi bavanga indirimbo zihimbaza Imana n’indirimbo bita iz’isi nta ntumbero baba bafite mubyo bakora kandi ikindi ntawakorera abami babiri wahitamo ugakorera umwe, nsanga ari ukwihemukira cyane.
Ni iyihe ntumbero ufite mu buhanzi bwawe ?
Intumbero mfite ni ugukora cyane kandi ntambutsa indirimbo zifite ubutumwa bugira umumaro kubabwumva;ikindi ubu mfite indirimbo enye ndashaka kuzuza album yindirimbo umunani hanyuma nkazishyira kumugaragaro.
Hari abahanzi batangira indirimbo zihimbaza Imana nyuma bakabivamo wowe ubona biterwa ni iki ? Ese kuririmba Gospel ubona bimarira iki umuhanzi ?
Njyewe mbona hari impamvu nyinshi :
1.Hariho ukora ariko adafata ibihe byo gusenga ngo Imana imuhe ubutumwa ugasanga birangiye abiretse.
2.Hari abaza bategerejemo indamu bayibura bakabireka.kuririmba
Icyo kuririmba bimariye umuhanzi :
• Nkuko ijambo ry’Imana rivuga ngo abahinduriye benshi gukiranuka bazaka nkinyenyeri, iyo ningororano tuzabona mw’ijuru, naha ku isi hari umugisha tubona kubwo kuyikorera.
Ese indirimbo zihimbaza Imana, ubona ari iki zagakwiye kwibandaho kugirango zitange ubutumwa bwuzuye, bukiza imitima y’ababwumva?
Njyewe numva zagakwiye kwibanda ku ijambo ry’Imana kuko ntituvuga ibyacu ahubwo tuvuga ibya kristo .
Ni nama ki wagira abahanzi baririmba indirimbo zihimbaza Imana?
Inama nagira abahanzi bagenzi banjye ni ukudacika intege nubwo imbogamizi ari nyinshi ariko dukomeze dukore icyo Imana yagambiriye kuri gospel yo mu Rwanda, ikindi turirimbe tubikunze kuko umurimo ukoranye urukundo uzawuhemberwa.
Ni ubuhe butumwa bukubiye mu ndirimbo zawe uko ari enye?
1.Tuzabayo: Nashatse kuvuga ko hari ibyiringiro kubategereje Uwiteka kandi ko dufite indi gakondo aho nta kubabara. kubazajyayo nta gupfusha kubayo n’ibindi byinshi biturushya. Bibiriya iravuga ngo kuko hano tudafite umudugudu uhoraho, ahubwo dushaka uzaza.(Abaheburayo13:14)
2. Unyifatire: Ni isengesho narindi gusaba kristo ngo anyifatire kuko arinjye umwifatiye namurekura. Mu butumwa bwiza bwa yesu kristo uko bwanditswe na (Yohana15:5) haravuga ngo Ni jye muzabibu, namwe muri amashami. Uguma muri jye nanjye nkaguma muri we, uwo ni we wera imbuto nyinshi, kuko ari nta cyo mubasha gukora mutamfite.
3 Waziye igihe yesu: Nashakaga kuvuga ko agaciro dufite nk’abakristo ni uko kristo yemeye kwitanga akava mu ijuru, akavuka, agapfa ku bwacu nyuma y’iminsi itatu akazuka.
4 Nimwe twagumanye: Mu butumwa bwiza bwa yesu kristo uko bwanditswe na Luka 22:28-29 hari ijambo rivuga ngo “Ni mwe mwagumanye nanjye, twihanganana mu byo nageragejwe. 29Nanjye mbabikiye ubwami nk’uko Data yabumbikiye,aha abantu bahura n’ibibazo,nuburwayi nibindi ariko ntibave ku Mana.
Umva indirimbo z’amajwi za HAKIZIMANA Jean claude amaze gusohora
HAKIZIMANA JENA CLAUDE, Contact +250787331887
+250725725218


text:
Kubabarira ni : ugukomorera icyaha uwagucumuyeho, yaba yabikoze abishaka cyangwa atabishaka (ariko bikaba byabaye koko), ntiwongere kugira icyo umubaraho.
Kubabarira ni : kutagira inzika cyangwa kugambirira guhorera icyagukorewe.
Kubabarira ni : kwibuza uburenganzira nyuma yo kugirirwa ikosa.
Kubabarira ni : kudakomeza gusaba abandi ubunyangamugayo.
Kubabarira ni ukwanga ikibi nyamara ugakunda uwagikoze utagmbiriye guhora.
Kubabarira kujyana n’ukuri. Ntabwo ari ukwihohora cyangwa kwirengagiza.
Imbabazi ntizigabanya uburemere bw’icyaha cyangwa guhindura inshingano z’uwagikoze (urugomo, kwica, ubusambanyi, intambara, gutukana, gusebanya n’ibindi…).
Imbabazi ntabwo ari uburyo bwo gucika ubutabera cyangwa ingaruka z’icyo twakoze. Ntabwo zikuraho ibihano by’abayobozi.
Kugira ngo tubashe kubabarira abandi, tugomba KUBANZA kumenya ubugari bw’imbabazi z’Imana idufitiye.
Ibyaha byacu byababaje Imana yera, ikiranuka, itunganye.Yari ifite ububasha bwo kuturimbura kuko ibishoboye, kandi twebwe turi abagome.Ariko iradukunda kuko yaduhaye imbabazi ku musaraba wa Yesu Kristo witanze kubw’ibw’ibyaha byacu.
Imana ntiyirengagiza uburenganzira bwayo. Ubuntu bwayo budusenderaho kubwa Nyagasani Yesu wishyuye ikiguzi gikwiriye. Nibwo tubasha gushyikira urukundo rw’Imana ruhebuje rwatumye idusenderezaho Ubuntu bwinshi, ikatubabarira tutarayaturira ibyaha byacu.
Kubabarira tudategereje ko uwacumujye atwihanaho nibyo biranga « umutima w’imbabazi ».
Yesu Kristo aduha urugero nyarwo :
Ubwo umwe mu bigishwa yashakaga kumurwanirira baje kumufata, uwo mwigishwa agakomeretsa umwe muri abo bantu, Yesu yaramubwiye ati : « Subiza inkota yawe mu rwubati rwayo, kuko abatwara inkota bose bazicwa n’inkota. » Matayo 26. 52
Bamubamba, Yesu yagize ati: « Data, ubababarire kuko batazi icyo bakora. » Luka 23. 34
Imana igira umutima w’impuhwe (w’imbabazi) kandi iratwihanganira cyane, naho twaba twakoze ibyaha bikomeye cyane.
Bibiliya itwigisha kumenya IBIGOMBA ngo twakire imbabazi z’Imana: KWICUZA ibyaha, KWATURIRA Imana no KWIZERA ko igitamba cya Yesu gikuraho ibyaha byacu.
Noneho rero Imana iduha kudashidikanya ko ubusabane hagati ye natwe bwakomejwe :
Tugomba kwishingikiriza ibyo Imana yavuze maze tukemera rwose ko yatubabariye ibyaha BYOSE. Iyo ni itangiriro y’imibereho mishya yuzuye ibyishimo n’amahoro.
Niba hari ibyaha bindi twongeye gukora, kubyaturira Imana bizaduha kudashidikanya guhabwa imbabazi zayo.
Mu muryango w’abantu urimo kwikubira, imbabazi zahindutse ikimenyetso cy’intege nke no gutsindwa. Niyo mpamvu n’igitekerezo cyo kubabarira cyajugunywe kure. Usanga rero ijambo rivuga ngo : « Ndakubabariye » ryabaye imbonekarimwe.
Nyamara Imana ntakundi idusaba kugenza. Idusaba kuyigana, nuko Yesu akatubwira ati :
Imbabazi zikomura imbaraga ku Mana yatubabariye ibyaha byacu byose.Niyo idushoboza, nk’uko ibidusaba, kubabararira abaducumuyeho, abadukomerekeje, n’abadusebeje bose.
Urugero rwa Yesu Kristo rubasha kudufasha gushyira mu bikorwa iyi mirongo no kugaragaza « umwuka w’imbabazi ».
« Ndagusaba imbabazi » ni ijambo akenshi rigora kuvuga nyamara ni iry’ingenzi ngo habeho kubabarira. Rigomba kuvugwa nta buryarya. Risobanura ko urivuze yemera kugorama kwe kandi yiyemeje guhindura imyifatire.
Dore uko Imana ishaka ko tumera :
Ni ngombwa ko usabwa imbabazi yumvikana avuga aya magambo : « Ndakubabariye » kandi abigaragaza rwose. Ni ijambo RIBOHORA k’urivuga ndetse n’uribwirwa. Ni ikimenyetso cy’urukundo nyakuri.
Tugira ingorane zo gushyira mu bikorwa ibyo Imana idusaba. Ikindi gihe tuzabaha ingero z’uburyo bwo guchyira imbabazi mu bikorwa.
Publié le 09.09.2017


text:
Abagize Inama Njyanama y’ Akarere n’ Imirenge biyemeje kongera ingufu mu gusura abaturage
Uyu ni umwe mu myanzuro yavuye mu mwiherereo w’ iminsi itatu wahuje abagize Inama Njyanama y’ Akarere, Abayobozi b’ Inama Njyanama z’ Imirenge, abakozi b’ Akarere n’ abafatanyabikorwa batandukanye.
Muri uyu mwiherero abawitabiriye bakaba bararebeyehamwe ibibazo bijyanye n’ imibereho y’ abaturage mu Karere (Human Security issues), ishyirwamubikorwa ry’ imihigo y’ Akarere mu mwaka wa 2017-2018, ibikorwa byingenzi biteganyijwe mu mwaka wa 2018-2019 ndetse n’ ingamba z’ iterambere ry’ Akarere mu mwaka wa 2018-2024.
Uyu mwiherero kandi ukaba waritabiriwe n’ abagize inama y’ igihugu y’ abana mu Karere ka Nyarugenge banahawe umwanya wo kugaragaza ibyo bifuza byazashyirwa mu mihigo y’ Akarere mu mwaka wa 2018-2019 ndetse n’ ibyakongerwa mu ngamba z’ iterambere ry’ Akarere 2018-2024.
Abitabiriye uyu mwiherero bakaba baragaragaje ko hari ingufu zigomba kongerwa mu mikorere kugira ngo Akarere gakomeze gutera imbere kandi ko ibibazo bijyanye n’ imibereho y’ abaturage bigomba gucyemurwa mugihe cyihuse. Abakozi bari munshingano zitandukanye mu Karere bongeye kwibutswa kwakira neza ababagana no gufasha kugira ngo gahunda zitandukanye za Leta zishobore gushyirwa mu bikorwa kandi neza.


text:
Online Freelancing
Abantu benshi usanga nta kazi bagira(cyangwa bagira akazi gacye), kandi akazi bashoboye gukora kaba kabategereje kuri interineti, Iki ni igihe cyo kwiga uburyo wakoresha umwanya wawe wuzuza konte ya banki yawe, Kuko kuri ubu igihe ni amafaranga, nurangiza aya mahugurwa ntuzongera gutakaza igihe cyawe ukundi.
Amahugurwa ya Freelancing ateguye mu Kinyarwanda amara iminsi 7. Akwigisha uburyo wahora ufite akazi wifashishije interineti, buri munsi wakira isomo rimwe mu gihe cy’iminsi irindwi. Isomo rikurikira uzajya uribona ku munsi ukurikiraho mw’isaha wiyandikishirijeho kuri aya mahugurwa.
Aya mahugurwa yagenewe abantu bose bakeneye kongera amafaranga binjiza, bakaba bagira n’umwanya upfa ubusa rimwe na rimwe kandi bafite impano zitandukanye zabinjiriza amafaranga: nko kuba babasha kwandika inkuru, gukora ubushakashatsi(research), gusemura indimi, gukora za website, gukora graphics n’ibindi byinshi bitandukanye.
Aho waba uri hose wakora aka kazi, waba uri umunyeshuri ariko ubasha kugera kuri interineti, waba uri umukozi usanzwe ufite akazi ariko ugira umwanya munini wakoramo n’ibindi, waba uri rwiyemezamurimo ushaka kongera umusaruro wa Business yawe, waba nta kazi ugira ariko ufite ibyo ushoboye gukora, mbese ntanumwe uhejwe keretse abadafite ubushobozi bwo kugera kuri interineti gusa. Nurangiza uzicuza impamvu utabimenye kera kuko ubu uba umaze gukorera akayabo.
Uzarangiza Uzi:
- Uzi uko wabona ibiraka buri munsi bijyanye n’ibyo ukunda gukora., kw’isi hose kuri interineti.
- Uzi Gusaba akazi no gukorera kuri interineti.
- Uzi uburyo butandukanye wabikuzamo amafaranga uba wahembwe online.
- N’ibindi…
Iki ni igihe cyo kubyaza umwanya wawe umusaruro, ukora ibyo ukunda, uko ushaka, igihe ushakiye, ukabihemberwa neza. Iyandikishe ku mahugurwa ku buntu utangire. Kandi iyo urangije uhabwa seritifika yo kurangiza aya mahugurwa.
Amabwiriza agusobanurira uko wiga n’uko ukoresha konte yawe neza wayasanga hano: KWIGA (Ni ingenzi kuyasoma)
Course Features
- Lectures 7
- Quizzes 1
- Duration 4 Hours
- Skill level All levels
- Language Kinyarwanda
- Students 242
- Certificate Yes
- Assessments Yes


text:
Ubusobanuro bw’amagambo 7 Yesu yavugiye ku musaraba/Pasor Desire
1. “Data, ubabarire kuko batazi icyo bakora.” Luka 23:34
Yesu ku musaraba yatanze imbabazi. Umukristo wese utaragera igihe ngo yige gutanga imbabazi no kwakira imbabazi, aba ataragera ku musaraba neza. (Kuko abantu benshi bumva ari byiza ko bagirirwa imbabazi, ariko bo ntibazi kuzisaba iyo bakoze ikosa). Yesu yigisha abigishwa be gusenga isengesho rya Data wa twese, yababwiye ko bazajya basenga ngo “Uduharire imyenda yacu, nk’uko natwe twahariye abarimo imyenda yacu” Matayo 6:12. Ikibazo: Imana ikubabariye nk’uko ubabarira abandi, wajya mu ijuru? Niba atari uko biri, tangira ubabarire n’ubwo baba bataragusaba imbabazi.
Ikindi gihe Yesu yaravuze ngo nimutababarira abantu ibyaha byabo, na Data wo mu ijuru ntazababarira.
Ariko ko imbabazi ari ubuntu, kuki abantu bose batakira imbabazi? Mwibuke ko mu butayu Abisirayeli bakoze ibyaha bakaribwa n’inzoka z’ubusagwe, Mose agatakira Imana na yo ikamubwira ngo acure inzoka mu muringa, ayimanike ku giti umuntu wese uri buyirebe arakira. Ariko Abisirayeli banga kuyireba, abenshi muri bo bicwa n’ubumara bw’inzoka. Na n’ubu umusalaba urahari, ariko abantu baracyicwa n’ibyaha. Namwe murabona ibyaha biri mu isi uko bingana, no mu matorero naho birahari.
Iyo ubabariye uwaguhemukiye nubwo yaba ataragusaba imbabazi uba wibohoye umugozi ukomeye kuko iyo utarababarira ari wewe wahemukiwe ari nuwaguhemukiye mwese ntimubasha kugira amahoro. Rero kuko tuzi ko amahoro yo mumutima ari ikintu gikomeye ni byiza kubabarira ugasigara usengera wawundi kugira nawe yihane asabe n’ imbabazi.
Tekereza abantu bose baguhemukiye, urumva warababariye koko? Cyangwa hari abo ukiboshye mu mutima kuko bataragusaba imbabazi? Yesu yaravuze ngo ubababarire kuko batazi icyo bakora. Nagira ngo nkubwize ukuri: Ntushobora kuzura Umwuka Wera, ntushobora kwakira imigisha y’ Imana utarabasha gutanga imbabazi, cyangwa ngo ubashe kuzisaba niba hari icyo umutima uguciraho urubanza.
Iyo utarasaba imbabazi cyangwa ngo uzitange, uba ufite umugozi ukuboshye utakwemerera kwinjira mu bwiza bw’Imana. Dawidi yari yarasobanukiwe imbabazi. Yakundaga kuvuga ngo “Mana umpaze imbabazi zawe, kuko yari yiyiziho intege nke. Kandi iyo yasengaga, yaravugaga ati “Nimushimire Uwiteka yuko ari mwiza, imbabazi zawe zihoraho iteka ryose” Zaburi 118. Nyuma Imana yamusezeraniye isezerano ry’imbabazi zihoraho. Imana yaramwemeye ku bw’imbabazi. Natwe Imana izatwemera ku bw’imbabazi zayo.
2. « Uyu munsi turabana muri Paradizo » Luka 23 :43
Yesu ku musaraba yatanze ijuru. Igisambo cyahakuye ijuru, kitarabanje kujya mu rusengero ngo cyige, hanyuma kibatizwe. Petero yaravuze ngo Imana ntirobanura abantu ku butoni, ahubwo mu isi yose uyubaha agakora ibyo gukiranuka iramwemera (Ibyakozwe n’ intumwa 10 :34-35).
Ikibabaje, ikindi gisambo na cyo cyarimbukiye hafi y’umusaraba, hafi ya Yesu kandi ari cyo yari agiye gupfira.
Burya tutitonze, n’ubwo ijuru ari ubuntu umuntu wese wihannye akaba yemerewe kujya mw’ ijuru, dushobora kuburira ijuru hafi y’aho twakagombye kuribonera. Uzi kugira ngo umuntu azaburire ijuru muri korali, ari umupasiteri, ari diyakoni … yari yarageze aho abandi baribonera ariko we akaribura! Birababaje cyane. Ikizabuza abantu kujya mu ijuru mwese murakizi, ni ibyaha kandi mu bantu bari mu rusengero naho ibyaha birahagera. Twirinde rero.
Ikindi kibabaje, umwe mu bari babambanywe na Yesu yaramututse, undi arihana kandi bombi bari babambywe. Kubambwa bisobanura ko twese tuboneka nk’abakijijwe, abatureba bari hanze babona twese turi ku misaraba tubambwe, ariko ikibazo ni ugutuka Yesu kandi uboneka ko ubambwe. Tumutukisha ingeso zacu mbi, kutamwizera…
3.Mubyeyi, nguyu umwana wawe; mwigishwa, nguyu nyoko (Yohana 19 :26-27)
Yesu ku musaraba yatanze umurayngo. Ni Imana iba mu mu muryango, ari yo butatu bwera, kandi ibonye ko umuntu atakomeza kubaho wenyine imuha umuryango muri Edeni. Mu gihe cya Nowa, Imana ntiyarimbuye abantu bose, ahubwo yasize umuryango wa Nowa, Aburahamu imwemerera kumuha umuryango, n’i Sodomu Imana yarokoye umuryango wa Loti. Yesu rero na we yavukiye mu muryango, agiye afata abigishwa arabasengera ati «Data, aba wampaye ubahe kuba umwe nk’uko jyewe nawe turi umwe» (Yohana 17). Imana ikunda umuryango. Ni yo mpamvu turi abavandimwe muri Kristo Yesu. Yohana mu ijuru yabonye abantu bo mu mahanga yose, n’indimi zose bavuye mu moko yose yo mu isi (Ibyahishuwe 7:9).
Iyo tubona impfubyi n’abapfakazi baririmba mu nzu y’Imana, ni uko Yesu yatanze umuryango. Iyo ubona kandi abantu batagira shinge na rugero bacyuza ubukwe ndetse bakagera ku bindi byiza, ni uko Yesu yaduhaye umuryango.
Ni yo mpamvu rero umuntu utagira umutima wo gufasha bene se mu bibazo bahura na byo, ntaba azi neza icyo Yesu yakoze ku musaraba. Kuko ku musaraba uzahasanga abameze nka mama wawe, abazakubera ba papa wawe, n’abo muvukana barahari. Ikindi, hari abantu batinya gukizwa ku bw’incuti bari basanganywe, akumva nakizwa ntazabona abo babana. Ibyo si ukuri kuko ku musaraba Yesu yatanze umuryango kandi ukundana cyane!
4. Eli Eli, lama sabakitani (Data, Data, ni iki kikundekesheje?) Matayo 27 : 46
Yesu umurimo wo gusenga yawukoreye no ku musaraba. Yesu ubuzima bwe bwose yahoraga asenga, kandi muribuka ko yavuze ngo dusenge ubudasiba. Murabona ko ku musaraba Yesu yari agisenga. Yari yarasenze iminsi 40, ariko buri joro yararaga ku musozi ashaka imbaraga azakoresha bukeye. Ni cyo gituma atigeze asengera abarwayi, ahubwo iyo yahuraga na bo indwara yategekaga kuko yabaga yaraye asenga.
Umurimo wo gusenga ubu ntugikorwa cyane, kandi n’abawukora si abanyamasengesho b’umwuga ahubwo kenshi dusenga ngo Imana iduhe imibereho myiza, kurya, kwambara, aho tuba gusa, ariko hari byinshi byo gusengera. Dukwiriye kumenya ko umurimo wo gusenga watangiwe na Yesu, ugakomezwa n’abamwizeye. Bibiliya ivuga ko n’Umwuka akidusengera, akatunihira iminiho itavugwa.
Gusenga ni nko guhumeka. Iyo umuntu ahumeka asohora umwuka mubi, akinjiza umwiza. Natwe iyo dusenga, dusohora ibibazo byacu tukakira umugisha w’Imana. Pawulo we yaravuze ngo «Musengeshe Umwuka iteka, kandi mu buryo bwose bwo gusenga… mugumye rwose kuba maso, musabira abera bose» Abefeso 6 :18-19.
5. Mfite inyota (Inyota yo gucungura itorero) Yohana 19:28
Yesu ku musaraba yari afite inyota yo gucungura itorero. Yesu na n’ubu yararahiye ko atazongera kurya no kunywa, keretse abonye itorero. Mu ijuru tuzarya manu yahishwe, tunywe na vino nshya. Imana ishyigikira kurya no kunywa, ariko ukabirya ushima. Icyo usabwa ni ukutabigira ibya mbere, kuko mu isi abantu bose bapfa inda. Ariko abantu bageze ku musaraba, ibyo bariye byose babishimira Imana ko ari yo yabibahaye, kuko babirya bibuka Yesu ko ariwe ubaha umugisha.
Reka ngire icyo mvuga ku kurya: Abantu b’Imana bakunda gucumurira ku meza, ukarangiza gusengera ibiryo warangiza ukabigaya kandi ari byo Imana yakugaburiye. Uribuka ko mu butayu Imana yabahaye Abisirayeli manu, barangiza bakayitotombera, Imana ikababara? Wari uzi ko isengesho ryawe rishyiramo n’ibyo utabonye ku meza, ukabyibuha nk’uwariye inyama, nk’uwafashe byose. Kwizera ni ko kubigira byiza.
Abandi na bo bashyize ibyokurya imbere, ntibashobora kubireka ngo biyirize ubusa kandi Yesu yaravuze ngo hari abadayimoni birukanwa no kwiyiriza ubusa. Wowe uhagaze ute?
6.Birarangiye (Yohana 19:30)
Ibibazo byacu byose Yesu yabirangirije ku musara. Iryo jambo risobanuye byinshi, ariko nagira ngo mumenye ko byose Yesu yabirangirije ku musaraba. Iryo jambo risobanuye ko Yesu mu byo yarangije harimo: indwara, ibyaha, imibabaro, imivumo...
• Muzi ko Yesu akiza indwara zose? Nta ndwara Yesu atabasha gukiza, kandi Yesu akiza ibyaha byose, n’aho byaba bikomeye bite. Nta cyaha atababarira.
• Imibabaro na yo irimo byinshi, harimo intimba, ibikomere... kandi Abakristo benshi bakijijwe ibyaha ariko ibikomere by’ibyababayeho biracyari uko byahoze.
• Imivumo yo ni myinshi. Uzi ko umuvumo ugenda mu maraso, umuntu akawuha uwo abyaye, bityo bityo. Ariko Yesu akiza n’umuvumo. Iyo amenye imbaraga z’umuvumo zimuriho, Yesu aramukiza. Burya abantu benshi basambana, si uko babikunda ahubwo ni imivumo; burya abakobwa benshi batarongorwa, ubukene bwa karande mu muryango, kwiyahura, gukenyuka, umujinya wa karande, ubutinganyi n’ibindi ni imivumo yanze kuva ku bantu. Ariko hari ibikurwaho n’uko umuntu yihannye, ibindi bigakurwaho n’uko umenye ko bikuriho, ukisengera bikakuvaho. Ibindi bikurwaho n’uko bagusengeye ukabohoka. Ikintu gihora kikugarukaho bakagusengera ariko ntukire, icyo cyaha ni ukugisengera cyane kugeza ukize neza. Ibyo ni byo bita kubohoka (Delivrance).
Abantu benshi ntibakunda gukora ibyaha, ariko imbaraga z’imivumo zibakururira mu byaha. Urugero, gukira ishavu, uburakari, kwifuza kubi, noneho hari aho bigera umuntu akihesha amahoro ngo n’iwacu ni ko bari bameze. Ariko Imana yabwiye Aburahamu ngo va mu gihugu cyanyu n’inzu ya so, ujye mu gihugu nzakwereka. Twimuke mu mbaraga mbi z’imiryango, kuko ku musaraba Yesu yarabirangije.
7. Data, mu maboko yawe ni ho nshyize ubugingo bwanjye (Luka 23:46)
Ubugingo bwacu n’ibyacu tubishyire mu maboko y’Imana. Data ni we ufite byose mu maboko. Dawidi yari yaramenye iryo banga, kuko Zaburi 31:5 havuga ngo mu maboko yawe ni ho nshyize ubugingo bwanjye.


text:
Izo zose ni indimi shami z’Ikinyarwanda zimwe zimaze gukendera, izigikanyakanya zishobora kuzimira zitabungabunzwe.
Ururimi shami cyangwa urushami ni imvugo yihariwe n’abantu runaka batuye mu karere aka n’aka. Ishami ry’Umuryango Mpuzamahanga ryita ku burezi n’Umuco, UNESCO rigaragaza ko 43% by’indimi zigera kuri 6000 zivugwa ku Isi ziri mu marembera.
Guhera mu mpera z’umwaka ushize, Inteko Nyarwanda y’ururimi n’Umuco (RALC) yatangiye ubushakashatsi ku ndimi shami z’Ikinyarwanda, by’umwihariko ku zikoreshwa cyangwa zakoreshwaga mu turere tw’amajyaruguru ashyira i Burengerazuba.
Umuyobozi w’Ishami ry’Ururimi muri RALC, Nsanzabaganwa Modeste, yatangarije IGIHE ko basanze hari indimi shami ziri gukendera ndetse hatagize igikorwa zazimira burundu.
Nsanzabaganwa avuga ko nubwo Ikigoyi n’Ikirera zigikoreshwa, ngo gukomeza kubaho bizasaba ko zandikwamo.
Yagize ati “Indimi ebyiri twasanze zihagazeho zifite n’abantu benshi bazivuga. Ikigoyi n’Ikirera ni indimi shami ubona zivugwa n’abantu benshi, zizwi cyane kandi burya ururimi rugirwa no guhangwamo no kwandikwamo. Baruhangamo ariko ntibaragera ku rugero rwo kurwandikamo. Tuzabashishikaruza kubikora kugira ngo habeho inkoranya z’Ikigoyi n’Ikirera, ikibonezamvugo cy’Ikigoyi n’icy’Ikirera.”
Yongeyeho ati “Ni ngombwa kugira ngo barwandike,ururimi ruguma hamwe iyo rwanditswe. Amagambo barayafite, ururimi bararufite, ikindi gisigaye ni iki? Ni ukubaha ikoranabuhanga no kugira ngo begeranye ayo magambo, bayatondeke avemo igitabo.”
Nsanzabaganwa avuga ko gutakaza ururimi shami ari igihombo gikomeye kuko uba utakaje umuco, ubuvanganzo, ubuzima n’imibereho by’abaturage runaka.
Avuga ko kimwe mu byatumye batangira ubushakashatsi ku ndimi shami z’Ikinyarwanda byari ukugira ngo zinifashishwe mu gutanga amagambo Ikinyarwanda cyajya gitiramo aho gutira mu ndimi z’amahanga.
Ati “Iyo uziteranyije zivamo ikigega wajya uvomamo amagambo, ibyo ukeneye kugira ngo ubishyire mu rurirmi mbonera aho kujya gutira mu zindi ndimi z’amahanga.”
Iterambere ni kimwe mu bituma indimi shami ziri gukendera. Uretse kuba zivugwa mu miryango, nta handi zikoreshwa. Hari n’abamara gutera imbere bakanga kuzikoresha ndetse n’abatinya ko abandi babaseka.
Icyakora, Nsanzabaganwa yavuze ko ururimi kavukire ariyo ndangamuntu y’umuntu adakwiye kwibagirwa.
Ati “Umuntu navuga ururimi rwe ntumuseke kuko na we uvuze urwawe ashobora kuguseka. Nta rurimi rurusha urundi agaciro. Ururimi kavukire niyo ndangamuntu yawe, niwo mutungo wawe. Izindi ziraza, zishobora kugenda ariko rwa rundi rwawe ntiruzagenda.”
UNESCO ivuga ko ururimi rufatwa nk’ururi mu marembera igihe rukoreshwa n’abana ariko hakagira aho babuzwa kurukoresha, iyo rutigishwamo, iyo rukoreshwa n’abakuze gusa cyangwa nta baruvuga bakiriho.


text:
Urwenya rwoherejwe na KAYITARE:
Wed, 11 Jul 2012 15:05:06 +0200
Umukecuru yagiye kubitsa amafaranga muri banki agezeyo asaba kubonana na gerant wa bank babanza ku mwangira ariko arahatiriza avuga ko we afite amafranga menshi adashobora kuyabitsa atabonaye na gerant wa bank . Umukozi aremera amujyana mu biro bya gerant, Gerant aramubaza ati Mukecuru ayo mafaranga uvuga ko ari menshi ni angahe ? Akurayo ishakoshi ati ngaya ni millioni 2 z’amadorari (2.000.000$). Gerant aratangara ati : ubwo ukora iki ku buryo waba ubona amafranga menshi gutya ? Umukecuru ati ni ayo ntsindira abantu tuba twateze, tugapinga ayo mbatsindiye nkayatwara. Gerant biramutangaza ati ubwo se muba mwategeye nk’iki ? Wampa urugero ? Umukecuru ati : urugero nk’ubu dushobora gutega nemeza ko amabya yawe akozwe mu ibumba tugashyiraho 20.000 by’amadorari utsinze undi akayatwara. Gerant araseka cyane ati ubwo se ko uba upingiye ibitari ukuri utsinda ute ? Umukecuru ati niba wumva wantsinda tubitegere ? gerant aremera baratega yizeye ko azatsinda kuko yabonaga ko amabya ye adakozwe mu ibumba. Bahana gahunda ko ejo saa yine buri wese azazana umuhagarariye bakareba utsindira ayo madorari 20000$. Iryo joro gerant ntiyasinziriye yaraye yisura ngo arebe neza koko ko amabya ye ataba akozwe mu ibumba. Akayahindura impande zose asanga nta kibazo. Bucyeye nkuko bari bumvikanye umukecuru aza saa yine azanye n’umuhagarariye abaza gerant niba atisubiyeho ;gerant ati : gahunda ni yayindi. Umukecuru ati : ngaho iyambure. Gerant n’icyizere kinshi amanura ipantaro kuko icyari kimushishikaje byari ibyo bidorari. Nuko umukecuru aregera ati ubu rero ubu ngiye gukorakora numve ko atari ibumba. Gerant ati kora aho ushaka hose icya ngomwa ni uko intsinzi nyitahana. Umukecuru arayakorakora buhoro buhoro akayaterura ayahindagura impande zose yitonze. Akiri muri ibyo ariko Gerant abona wa muntu wazanye n’uwo mukecuru arira yihonda ku nzu. gerant abaza uwo mukecuru ati :wa mugabo mwazanye ko ndeba arira ? Umukecuru ati buriya ararizwa n’uko mutsindiye amadorari ibihumbi ijana ; twari twategeye ko uyu munsi saa yine ziri bugere mfashe mu ntoki zanjye imboro n’amabya bya gerant wa banki
Uru rwenya rufite amanota


text:
Chorale de Kigali yatakaje abaririmbyi 23 muri Jenoside yakorewe Abatutsi
Chorale de Kigali imenyerewe mu ndirimbo zo guhimbaza Imana mu idini gatulika, yibutse abahoze ari abaririmbyi bayo bagera kuri 23 bazize Jenoside yakorewe Abatutsi.
Iki akaba ari kimwe mu bikorwa ngarukamwaka iyi chorali ikora mu mezi atatu yo kwibuka Jenoside yakorewe Abatutsi.
Iki gikorwa cyo kwibuka ku nshuro ya 24, cyabimburiwe n’igitambo cya misa, ariko cyane cyane bibuka bamwe muri bagenzi babo bagera kuri 23 bishwe urwagashinyaguro.
Umuyobozi w’iyi chorale Dr. Albert Nzayisenga, yatangaje ko nabo bafite bagenzi babo baburiye ubuzima muri jenoside bityo ariyo mpamvu babageneye igihe cyo kubibuka mu buryo bwihariye.
Yagize ati «Tuzi neza ko Jenoside yakorewe Abatutsi yakoze ku bantu benshi cyane, natwe nk’umuryango wa Chorale de kigali watakaje abantu bari bawufitiye akamaro harimo n’abawushinze, ku buryo uyu munsi twifatanije n’Abanyarwanda bose ariko by’umwihariko bagenzi bacu. »
Yongeyeho ko mu rwego rwo gushyigikira abasigaye, kugira ngo babagarurire icyizere cy’ubuzima bw’ejo hazaza babaremera ndetse bagasura n’inzibutso kugira ngo biyibutse amwe mu mateka mabi yaranze jenoside.
Yagize ati «Twibuka buri wa gatanu wa nyuma wa Gicurasi, buri mwaka turemera inshike n’imfubyi zikomoka ku bahoze ari abo mu miryango ya bagenzi bacu. Dusura n’inzibutso kugira ngo twiyibutse amateka mabi yaranze Jenoside yakorewe Abatutsi twagiye Gisozi, i Ntarama, ikindi ni uko twihanganisha Abanyarwanda nk’abana b’Imana tukibuka twiyubaka. »
Hagati aho ariko Chorali de Kigali irasaba uwaba yarabuze uwe waririmbaga muri iyi chorali mu gihe cya jenoside kumuvuga kuko hari amazina badafite y’abishwe.
Kugeza ubu iyi korali ikaba imaze imyaka irenga 50 ibayeho, igizwe n’abaririmbyi babarirwa mu 100.
Ibitekerezo ( 2 )
Ikibabaje nuko abo baririmbyi 23 bishwe n’abagaturika bagenzi babo.Nubwo Gatulika iririmba mu Misa ngo "Kiliziya ni imwe itunganye Gatulika",usanga ahubwo Gatulika iri mu madini yitwara nabi cyane.Ndatanga nibuze ingero 2 zerekana ko Gatulika idatunganye nkuko baririmba.Muli 1994,abayobozi b’u Rwanda hafi ya bose,bali abagatulika.Nyamara hafi ya bose bashinjwa Genocide.Iyo Gatolika iza kuba Idini itunganye,nta Genocide yali kuba mu Rwanda,kuko abayobozi bose bali abagatulika,nibuze 95%.
Urundi rugero rwiza,ejobundi Abasenyeri bose 34 bo mu gihugu cya CHILI,bose bareguye (to resign)kubera gushinjwa ubusambanyi.Benshi muzi ibihumbi byinshi by’Abapadiri bo muli Amerika bashinjwa Pedophilie.Ibi byerekana ko Kiliziya Gatulika idatunganye,ahubwo iri mu madini imana itemera yitwa Babuloni Ikomeye.
Ibyo uvuga hari ibyo twemeranywaho, muri Kiliziya harimo abanyabyaha kandi bazahoramo, kimwe n’ahandi hose. Ndumva ushingira ku biririmbwa mu misa ko " Kiliziya ari imwe itunganye". Kiliziya rero buriya igisobanuro cyayo si Abayoboke bayo gusa.
Reka nkwibutse n’akandi kantu kerekana ko na Kiliziya izi neza ko irimo abanyabyaha: mu ntangiriro ya Misa urimo ushingiraho utunga agatoki iyo Kiliziza, tugira tuti: "NEMEREYE IMBERE Y’IMANA ISHOBORA BYOSE, N’IMBERE YANYU BAVANDIMWE, KO NACUMUYE RWOSE, MU BYO NAKOZE, MU BYO NAVUZE NO MU BYO NIRENGAGIJE GUTUNGANYA, KOKO NARACUMUYE RWOSE.....


text:
Kenshi abantu bakunze kwitiranya urukundo (affection) no kuryamana. Nyamara ni ibintu bibiri bitandukanye. Inzobere zakoze ubushakashatsi zibaza ingo nyinshi, zabonye abagabo benshi icyo zibitekerezaho : kuri bo, urwo urukundo (affection), ni urubanziriza igikorwa cyo kuryamana. Ariko ku bagore, bo babona ngo ari ibintu bibiri bitandukanye cyane. Umugabo avuga ko atanyuzwe mu kuryamana kwe n’umugore we, mu gihe umugore we atanyurwa mu kwerekwa urukundo (affection) umugabo we. Ni byiza ko umugabo atakwikakaza mu rugo rwe ngo yigire intare. Yego ni ngombwa kuyoborana igitsure bibaye ngombwa, atari ibya buri munsi, ariko ngo si byiza kwitwara nk’intare imbere y’umugore wawe.
Zimwe mu nzira umugabo yakoresha yereka urukundo (affection) umugore we harimo imvugo nziza n’amagambo meza aho bibaye ngombwa yaririmbira umugore we. Harimo kandi gukorera umugore bimwe mu bikorwa bimwereka ko iyo batari kumwe aba amutekereza nko kumworohereza ubutumwa bugufi kuri telefoni (abazifite), bwereka umugore ko amukumbuye. Byaba byiza rimwe na rimwe umugabo agiye aha umugore we indabo cyangwa se ururabo.
Umugabo ntakwiye gutinya umugore we. Ntibikwiye kubona umugabo n’umugore bagendana mu muhanda umwe bajya ahantu hamwe, ariko umwe ari imbere undi ari inyuma, kandi bagombye kugendana. Ahubwo mu gihe bari kumwe mu muhanda, umugabo n’umugore baba bagomba gufatana ikiganza kuko nta soni biteye. Abagabo benshi batabikora bemeza ko iyo umugabo akoze ibi nakomeje mvuga (gutetesha umugore we, gufatana ibiganza bagenda…) bavuga ko bamuhaye inzaratsi !
Abagore baryoherwa no kuvuga
Ikindi tutakwibagirwa kuvuga ni uko ahantu bikunda gupfira ari ukwibagirwa ko abagore boroherwa no kuvuga (communication). Ni byiza ko abagabo babimenya, ntibabifate nk’uburondogozi, kubatesha umwanya cyangwa se kwitetesha. Niba ushaka kumenya ikintu kirusha ibindi, gituma umugore yiyubaha, agira icyizere, ni ukuba azi ko umugabo we afata umwanya wo kumwumva kandi agaha agaciro ibitekerezo atanze. Niba muri kuganira ku by’ubuzima bwanyu, wisuzugura ibyo umugore ashaka, kandi umwereke ko ubihaye agaciro, ibyo bizatuma ahinduka neza.
Itandukaniro riri hagati y’urukundo no kuryamana
Kenshi abantu bakunze kwitiranya urukundo (affection) no kuryamana. Nyamara ni ibintu bibiri bitandukanye. Inzobere zakoze ubushakashatsi zibaza ingo nyinshi, zabonye abagabo benshi icyo zibitekerezaho : kuri bo, urwo urukundo (affection), ni urubanziriza igikorwa cyo kuryamana. Ariko ku bagore, bo babona ngo ari ibintu bibiri bitandukanye cyane. Umugabo avuga ko atanyuzwe mu kuryamana kwe n’umugore we, mu gihe umugore we atanyurwa mu kwerekwa urukundo (affection) umugabo we. Ni byiza ko umugabo atakwikakaza mu rugo rwe ngo yigire intare. Yego ni ngombwa kuyoborana igitsure bibaye ngombwa, atari ibya buri munsi, ariko ngo si byiza kwitwara nk’intare imbere y’umugore wawe.
Labels: urukundo


text:
Kugira amabere yaguye ku bakobwa ntibibanyura ndetse kandi no kugira amato cyane nabyo ni ikindi kibazo, bityo urubuga healthdiscovery rwakusangije uburyo butandukanye umukobwa yakoresha akagira amabere meza ateze nk’imitemeri nk’uko bikunzwe kuvugwa mu kinyarwanda.
Dore amabanga 15 wakoresha:
1. Kwambara udufata-mabere bita soutien tujyanye n’uko amabere angana no kwirinda urwikubano urwo ari rwo rwose ku gituza.
2.Kwambara agafata-mabere igihe cyose uri gukora imyitozo ngororangingo.
3.Kuryamira umugongo kugira ngo utaryamira igituza mu gihe cy’ijoro.
4.Kwirinda imyitozo ngororangingo ituma wicugusa cyane.
5.Kwegeranya amabere hamwe n’amaboko akubiranye ukayamasa uyazana mu cyerekezo cy’isura yawe buri gihe uko ubyutse cyangwa uri koga.
6.Koga amazi akonje ku mabere cyagwa umuntu agakoresha agatambaro karimo barafu mu gihe adakunze koga amazi akonje.
7.Kwirinda gukorakorwa cyangwa kumaswa amabere ku buryo burengeje urugero. Batanga inama ko ushaka massage yayo yakoresha kereme yabugenewe kandi akayamasa mu cyerekezo cy’uruziga.
8.Kudaterura ibyuma biremereye cyane cyangwa binarengeje urugero.
9. Koga ugaramye muri pisine cyangwa se mu yindi migezi ndetse no kwirinda koga mu buryo butuma igituza cyawe cyikubana n’amazi cyane.
10.Kudatinda cyane mu mazi ashyushye igihe kirekire igihe uri kwiyuhagira
11.Kwambura kenshi ibiba biyafashe kugira ngo amaraso atemberemo neza ndetse n’uturemangingo tube duhagaze neza
12. Kuryamira ikintu gitambitse ugashyira amaguru yawe ku butaka amasegonda make ukimenyereza guhora wemye ndetse ibi ngo bifasha mu kugira forume nziza y’ambere.
13.Kutikorera ibintu biremereye.
14.Kwirinda ibiryo bikungahaye cyane kuri poroteyini
15.Mu gihe ukiri umukobwa utarabyara ngo wonse, ngo uba ufite amahirwe menshi yo kuba wagira amabere ameze uko ubishaka, bityo ngo kwirinda n’ubusambanyi byagufasha kugira amabere wifuza ngo kuko uko bayakorakora cyane mu gihe cyo gutegurana ngo ni nako forme yayo iba itakara akagwa.